text:
Eydnan hjá politikkarum sigst vera, at fólk eru so stuttmint. Hugsi, at politikkarar eisini eru stuttmintir. Eg ætlaði, nú spurningurin um almennu pensiónskipan okkara aftur er á breddanum, at skriva nakað um søguna hjá fólkapensiónini og samhaldsfasta, og má ásanna, at hóast stundum egnan politiskan leiklut, so er okkurt farið.
Í 50-unum var ein lærari í Klaksvíkar skúla, ið hevði ilt við at halda skil á næmingunum. Ein dagin segði hann við grátirødd:
– Og so havi eg biðið Guð um, at tit skikka tykkum betur, og hann hoyrir meg heldur ikki.
Heima hjá okkum skuldi ikki sigast øvugt orð um lærarar, men eg loyvdi mær aftan á hesa hending at siga við mammu mína, at eg skilji ikki, at PJ vil vera lærari. Mamma svaraði bara:
– Hann kann so gleða sig til at fáa eina góða lærarapensión.
Nú skilti eg uppaftur minni. Fyri eitt 10 ára gamalt barn kundi pensión bert sammetast við ævinleikan.
Tað var seinni, at vit hoyrdu um fólkapensión til øll (1959), men tað var nakað heilt annað enn lærarapensión. Komin á studentaskúla í 1960 var tað ikki sørt umrøtt í samfelagslæru. Neyvan nakar skilti rættiliga, at øll uttan mun til inntøku og ognir, nú skuldu hava fólkapensión, og at hetta varð byrjanin til vælferðarsamfelagið.
Og so var spurningurin: skuldu Kjølbro og Poul Hansen – kendir sum ríkmenn tá, veruliga hava fólkapensión? Her var almikið at kjakast um restina av tímanum.
Hvussu gomul blivu tey?
Nú henda góða mynd av fimleikagentum úr realflokkinum í Klaksvík 1959-1960 nýliga var mær send, var mín fyrsti tanki: hepnar, at vit liva enn. Hesar gentur eru føddar undir krígnum og eru í dag 73-74 ára gamlar og fáa ivaleyst allar fólkapensjón. Marita Kjølbro fødd 1943 – hin hægsta mitt fyri, doyði i í 1996 og hvílir Úti í grøv í Klaksvík saman við mammu og pápa sínum.
Nú kom eg í tankar um omanfyrinevnda lærara, sum kundi ugga seg við eini stórari lærarapensjón. Hvussu drúgv var nú nevnda gleði hjá honum?
Í lærarabókini kundi lesast, at hann gjørdist 68 ár. Fór síðan at kanna 8 av teim lærarum, flokkur mín hevði havt mest í árunum 1950-1960 – 2 kvinnur og 6 menn. Hin yngsti doyði 58 ára gamal og hin eldsti 78 ára gamal. Miðalaldurin gjørdist eisini 68 ár. Við øðrum orðum – tvey skallut ár við tí hálovaðu lærarapensjónini. Tá var lærarapensjónin 75% av læraralønini. Í dag er hon 60%.
Men hetta við 68 árum er júst tað, ið sagt varð, tá ið fólkapensjónin kom fyri 58 árum síðani. Fólk livdu í meðal 2 ár aftaná, tey fingu fólkapensjón. Og tað var líkasum tað, ið var grundarlagið undir framrokningunum við fólkapensjónini. Og hetta er tað, sum í dag verður nevnt búskaparliga haldførið, ið ger broyting í almennu pensjónini alneyðuga.
Eftir aldarskiftið frættist, at gentubørn um okkara leiðir – fødd í dag – hava stóran møguleika fyri at fylla 100 ár.
Nú eru vit við kjarnan.
Skulu so fólk í framtíðini hava fólkapensjón, frá tí tey eru 67 ár, og til tey gerast upp ímóti 100 ella meir?
Vit fáa færri børn, og fólk verða eldri og eldri, áðrenn tey koma á arbeiðsmarknaðin. Talið á teimum, sum arbeiða og rinda pensiónirnar, og sum halda samfelaghjólinunum gangandi, minkar alsamt, og talið av pensjónistum økist støðugt.
Henda álvarsmynd stingur seg upp bæði her hjá okkum og í grannalondunum. Áðrenn fólkatingið fór heim, var ætlanin at hækka fólkapensjónsaldurin munandi, men har fanst ikki semja. Eisini fakfelagsfólk vóru á varðhaldi millum annað við tí sjónarmiði, at fólk eru í mongum førum niðurslitin, tá ið tey eru 67 ár. Og soleiðis er eisini her hjá okkum.
Arbeitt hevur verið við broyttari pensiónsskipan síðan aldarskiftið og meira afturat, og nú væntast álit lagt fram í heyst. Sum skilst, verður samhaldsfasti veruliga álitið í komandi pensiónsskipan. Samstundis sum inngjaldið verður hækkað, skal útgjaldið setast longur upp.
Pensjónsskatturin hækkaður og tikin við inngjald.
Tað var í 2011 at farna samgonga framdi hesa gerð, ið var ein vanlukka. Ikki bara fakfeløg og táverandi andstøða vístu á, at hetta var ógvusligur missur fyri løntakarar, og serliga fyri tey lágløntu. Í blaðnum SAMTAKI 29. apríl 2015 stendur, at missurin hjá einum vanligum arbeiðara, sum verður pensionistur um 20-30 ár, er um 12.000 kr um árið í pensión ella samanlagt eini 200.000 kr í pensiónistatilveruni. Eisini í grannalondunum var henda verkætlan kallað ábyrgdarleys “dødsens farlig skattefidus”. Eins álvarsamt er tað, at álitið á politikkarar og samfelagsskipanina er í stórum vanda.
Og núverandi samgonga, ið var ógvuliga uppøst, segði tá, at tey vildu broyta tað, tá ið tey sluppu framat.
Sum kunnugt er onki hent við tí. Og sjálvandi eru vit bæði stúrin og spent um, hvat nú fer at henda. Síggi annars, at vit, sum nú eru pensjónistar, spæla ikki týdningarleysan lut sum skattgjaldarar. Men tá ið næsta ættarlið kemur, er teirra skattur ikki tøkur fyri land og kommunur. Hann er brúktur til at fíggja flatskattin frá 2012.
Grundupphæddin í fólkapensjónini niður og samhaldsfasti upp
Omanfyrinevndu broyting var núverandi samgonga rættiliga kvik at seta í verk, tá ið tey komu til. Sum skilst verður á henda hátt meira til avlops hjá fólkum, ið bert hava almennu pensjónirnar at líta á. Partur í hesum er, at meðan grundupphæddin í fólkapensjónini er skattafrí, so er útgjaldið frá samhaldsfasta skattskyldugt.
Landsfelag pensjónista hevur verið sera ónøgt við hesa broyting og tann ótryggleika, ið støðugt stingur seg upp um framtíðina. Samstundis verður víst á fólkapensjónsgjaldið, sum nógv hava goldið til, ið eru pensionistar i dag.
Pensjónsgjaldið 1% frá 1959 til 1978
Víst verður til avrit av skattauppgerð frá Føroya Gjaldstovu hjá unglingi úr Klaksvík árini frá 1967 til 1971.
Sbr. lógaruppskotinum 1. okt. 1959 um fólkapensjón var pensiónsgjaldið eitt prosent av skattskyldugu inntøkuni, og allir skattgjaldarar rindaðu.
Tað er hetta landsfelag pensjonista støðugt hevur víst á.
Sambært lógtingslóg nr 63 um býti av sosialum útreiðslum í sept. 1978 verður skattastigin broyttur við tí fyritreyt, at fólkapensiónsgjaldið verður avtikið sum sjálvstøðugt gjald. Saman við hesum skulu frádráttir sum limagjald til sjúkrakassa, vinnufeløg, umsiting av húsum v.m. avtakast. Í sambandi við sama løgtingsmál sæst eisini:
før. parturin av fólkapensiónútreiðslunum og pensiónsgjaldið
1975/76 kr. 29.461.459 pensiónsgjald kr. 12.411.961
1976/77 kr. 33.112.565 pensiónsgjald kr. 14.014.122
1977/78 kr. 37.815.395 pensiónsgjald kr. 15.452.273
(hetta er áðrenn blokkurin kom)
Ikki er trupult at gita, hvussu hesin pensjónsgjaldsgrunnur hevði sæð út í dag, um hann var varðveittur. Eg ørminnist, at pensionistar tá í 1978 vóru ónøgdir við avtøkuna av pensjónsgjaldinum. Tey vóru tá kyrrað við, at strokna pensjónsgjaldið skuldi so sanniliga verða innroknað í komandi skattin, og tað skuldi heilt víst verða nóg mikið til pensjonistarnar í framtíðini.
Eykapensjón til fólkapensjón í 1965
Ásannandi at fólkapensiónin ikki fór at røkka sum fráleið (longu 6 ár aftaná, at fólkapensiónin kom), legði Karsten Hoydal landsstýrismaður í 1965 (sjálvstýrislandsstýrið 1962-1966) fram uppskot fyri tingið um,
at løgtingið mælir landsstýrinum til at seta eina nevnd at kanna møguleikarnar fyri eykapensión til fólkapensión, har øll lønarfólk rinda fast gjald í grunn og somuleiðis arbeiðsgevararnir.
Undir viðmerkingunum var tilfar um ymiskar skipanir í Noregi, Svøríki, Finnlandi og Bretlandi lagt við. Onkrastaðni rindaði arbeiðsgevarin 2/3 og onkrastaðni ½ av inngjaldinum.
Tað stendur ikki har, men danir fingu árið fyri í 1964 eina ATP skipan, sum allir føroyingar kenna, sum hava arbeitt í Danmark. Tað var ein føst upphædd – ikki prosentupphædd. Tað eg minnist, var tað í byrjanini 7,95 kr um mánaðin.
Uppskotið hjá Karsteni Hoydal var einmælt samtykt. Nevndin var sett og fór til arbeiðis, men ongin hoyrdi nakað aftur. Í 1980 spurdi undirritaða eftir áliti frá hesi nevnd í løgtinginum, men har var onki. Tað, sum annars var áhugavert, var, at táverandi skrivstovustjórin í landsstýrinum (tá var ongin løgtingsskrivstova) Johan Djurhuus, sáli, greiddi mær frá, at :
– Uppskot til samtyktar, sum var samtykt, merkti bara, at tað samtykta skuldi fremjast, men ikki nær, og ongin hevði ábyrgd av nær. Avgerandi í spurninginum nær var, at tað var játtaður peningur til endamálið. Tí legði eg eitt nýtt uppskot til samtyktar fram um tað sama í 1981 (sat tá í andstøðu).
Tað var einmælt samtykt, men ongin nevnd fór til arbeiðis, helst tí, at ongin peningur var játtaður til endamálið. Soleiðis plagar at vera, tá ið tað er eitt anstøðuuppskot (eg havi ivaleyst verið ov óroynd sum tingkona).
Nú koma vit til januar 85, tá ið Javnaðarflokkurin, Sjálvstýrisflokkurin, Tjóðveldisflokkurin og Kristiligi Fólkaflokkurin fóru í samgongu. Tá ið samgonguskjalið var klárt, og vit, sum ikki vóru í samráðingarnevndini, fingu uppskotið um samgonguskjal, stóð onki um eykapensjón til fólkapensión. Tí bað eg um tað og fekk tað í samgonguskjalið. Nevndin var sett, og eg var so heppin at sleppa í arbeiðsbólkin, ið skuldi gera uppskotið.
Risastóra ATP-húsið
Nógv kundi verið at skriva um nevndararbeiðið viðvíkjandi eykapensjón til fólkapensjón, sum leingi var heitið. Vit vóru rættiliga samd og arbeiðssom og gjørdu millum annað eina arbeiðsferð til Svøríkis, Noregs og Danmarkar at kanna teirra arbeiðsmarknaðarpensjón. Ein ræðumynd, sum stendur enn, er ATP-húsið í Birkerød. Ongantíð í lívinum hevi eg sæð eitt so stórt og mishátt hús – bert til at umsita ATP-skipanina. Ein yvirvaksin bygningur, ið líktist illa dámdu donsku íbúðarleigublokkunum í NUUK . Hetta segði nakað um, hvussu stór og mikil umsitingin var av ATP-skipanini. Øll vóru samd um, at soleiðis skuldi ikki verða hjá okkum.
Í Svøríki fingu vit at vita, at fólk, ið lítið og onki vóru á arbeiðsmarknaðinum so sum húsmøður og onnur, ið ikki høvdu verið arbeiðsfør ella bóru brek, fingu lítið ella onki útgjald har, men 1½ útgjald av grundupphæddini í fólkapensión frá sosialu myndugleikunum.
Í Føroyum máttu vit hava eina skipan, ið var løtt at umsita. Her er tað, at heitið á uppgávuni vit arbeiddu við nevniliga: eykapensión til fólkapensión verður broytt til:
Samhaldsfasti Arbeiðsmarknaðareftirlønargrunnurin (AMEG).
Hetta heitið átti táverandi landsstýrismaður Vilhelm Johannesen. Eg plagdi stundum at skemta við, at tað var so knortlut, at tað kundi brúkast av løgregluni sum sparitiltak við spiritusroynd av bilistum. Tann, sum var førur fyri at siga hetta orðið við fyrstu samrøðu, mátti metast at vera edrúur og átti tí at sleppa undan blóðroynd. Uppskotið var samtykt og AMEG (seinni Samhaldsfasti) var settur á stovn við lóg 7. mei 1991, har fólk byrjaðu at gjalda inn 0.5% av lønarinntøkuni, og arbeiðsgevarin rindaði tað sama. Upprunaliga var ætlanin, at byrjast skuldi við 3% í inngjaldi. Men tá var tað, at vit nærkaðust húsagangi. Tí var ikki goldið út úr Samhaldsfasta fyrrenn 1. apríl 1997.
Fólkapensjónin steðgaði við at vaksa
Eisini hendi tað, at fólkapensjónin, sum plagdi at vera dagførd regluliga, steðgaði við at vaksa. Tað var als ikki nakað, sum var avtalað í samband við samhaldafasta. Eri ikki greið um, um grundupphæddin í fólkapensiónini nakrantíð hækkaði aftur.
Tungt var tað tá í Føroyum. Rindast skuldi eisini til nýggju arbeiðsloysisskipanina (ALS), ið byrjaði í februar í 1992 við fyrsta útgjaldi seinni í august sama ár. Fari eg ikki skeiv, so var stórt trýst ímóti peninginum í Samhaldsfasta Arbeiðsmarkanaðareftirlønargrunninum um hetta mundið. Borgarligu flokkarnir ynsktu at strúka grunnin og at taka peningin og brúka hann, tí tíðirnar vóru so truplar og ringar, og trot var á peningi allastaði.
Inngjaldið til arbeiðsloysisskipanina ALS var eitt skifti 2.75% av skattskyldugu inntøkuni og sama frá arbeiðsgavara. Tað rakk kortini ikki, og tí var tað sera heppið, at Samhaldsfasti átti pening og megnaði at læna Arbeiðsloysisskipanini 20. mió kr. (kanska var tað meira), sum Samhaldsfasti fekk aftur um aldarskiftið. Áðrenn hetta lán úr Samhaldsfasta hevði landskassin veitt eitt lán til ALS upp á 20 mió.
Samhaldsfasti er galdandi fyri øll, og øll fáa sama útgjald uttan mun til, hvussu nógv tey hava goldið inn. Ávís krøv eru tó til, at fólk hava búð í Føroyum ávíst áramál. Tí eru dømi um tað keðiliga, at fólk, ið hava goldið frá tí skipanini byrjaði og til nú og fara á pensjón í morgin, kortini ikki fáa fult gjald, tí tey kanska bert hava búð her í 25 ár.
Men sjálv umstingin av samhaldsfasta hevur sum ætlað verið lítil og ongin higartil.
Fari eg ikki skeiv, so segði núverandi landsstýriskona í almannamálum, at pensjónsaldurin skuldi ikki hækkast, og at 67 ára pensiónsaldur skal varðveitast. Eftir stendur, at nærum øll, ið vóru á arbeiðsmarknaðinum, ið eru fødd áðrenn 1943-1944 eisini hava goldið pensjónsgjald til fólkapensjón líka til 1978 sí (mynd nr. 2), og síðan við lønarskatti goldið pensiónsgjald (var sagt) innroknað í skattainngjaldið síðani 1979.
Síðan hava tey goldið samhaldsfasta (frá 1992). Spurningurin er, hvat hesi góðtaka av broytingum.
Eina og eina hálva grundupphædd
Her og nú haldi eg, at svenska modellið, har fólk við ongari eginpensjón fáa 1 og eina ½ grundupphædd í fólkapensjón, er sera áhugavert. Um tað framvegis verður brúkt, veit eg ikki. Men tað krevur lítla og onga umsiting saman við verandi umsiting.
Tíverri ber ikki til eisini at umrøða støðuna hjá fyritíðarpensjónistum í hesi grein, ið longu er ov long.
Møguleikin at halda fram við at arbeiða aftan á 67 ár
Tað er eisini ein av hornasteinunum í komandi pensiónsskipan. Sera týdningarmikið, serliga hjá lágløntum, sum orka og kanska hava eina skuld í til dømis húsunum, at tey sleppa at arbeiða eftir, at tey eru 67 uttan ov ógvisliga mótrokning. Haldi, tað er avgerandi fyri sálarheilsu og trivna ikki at hava skuld, tá ið tú verður pensjónistur. Her sigur onkur ivaleyst, at rinda húsaskuld er bert til at økja um arv hjá børnunum. Havi tikið handa spurningin upp við pensjónistar, tá ið framløga onkuntíð hevur verið í pensjónistafeløgum. Har er støðan framvegis hon, at flest øll siga, at tey vilja ikki fara í grøvina við skuld. Í míni verð ongin ódygd.
Annars var Kaptitalpensjónskipanin eisini ein góður møguleiki júst at brúka til at rinda (húsa)skuld, tá gevast skuldi á arbeiðsmarknaðinum. Men skatturin har er broyttur frá 35% til 40% við útgjald (áðrenn 2011), samstundis sum bankarentan er lítil og ongin, so tað er neyvan áhugavert í dag.
Eftir stendur, hvussu finst semja um pensiónsnýskipanina? Allir flokkar hava verið við í arbeiðinum onkuntíð hesi mongu ár. Løgið atburðarlag: Fyrst vilja øll á ting at taka avgerðir, og so eru mong, ið nokta at taka avgerðir og vera við í arbeiðinum, tá ið tey eru vald. Mær vitandi hevur pensjónsnýskipanin verið ávegis í longri tíð enn fiskivinnunýskipanin.
Hví heldur hon ikki munn?
Ein drívmegin til at skriva hetta er umframt eina roynd at siga frá almennu pensjónsøgu okkara at geva fólki møguleika til at luttaka í tí kjaki, ið vónandi kemur við uppskotinum um pensjónsnýskipan. Tað er eisini alneyðugt við samstarvi millum samgongu og andstøðu. Tað er eisini neyðugt at vísa á dømi um, hvussu trupult ella vónleyst tað er at rógva afturáaftur, tá ið broytingin er gjørd, hóast tað ofta verður sagt: “vit broyta tað, tá ið vit koma framat aftur”. Støðugt hava vit í seinastuni eisini hoyrt andstøðuna leggja dent á, at vinnan má hava stabilitet og tryggleika.
Álvaratos! halda tit ikki, at pensjónistum tørvar stabilitet og tryggleika?
Karin Kjølbro,
Tingkona tjóðveldisfloksins 1978-1990


c: text/html

text:
Norðurlandahúsið hevur tryggjað sær, at ljósviðurskiftini á AME-Føroyar komandi vikuskiftið verða í heimsflokki. Besti føroyski ljósmaðurin Egil B. Hansen er settur á uppgávuna.
Tað er longu frammanundan greitt, at tónleikurin á Atlantic Music Event verður í heimsflokki, tá Jonas Molinder, Angu, Sic, 200, AVE, Gestir, Marius, Ampop, Eivør, Deja Vu, Høgni Lisberg, Grand Island, Lena Anderssen og Die Dummen Dänen fara á pall komandi vikuskiftið. Men nú kunnu vit avdúka, at konsertirnar eisini fara at síggja út í heimsflokki.
Føroya fremsti ljóssnillingur Egil B. Hansen kemur heim úr Danmark, har hann búleikast og starvast, sum ljóstøkningur.
Egil hevur fleiri gjørt tað flotta ljósið, sum hevur verið til t.d. Prix Føroyar finalurnar og hópin av øðrum stórum tiltøkum í Føroyum. Vit eru sera spent, hvat Egil fer at finna uppá!. Ljósið hjá Egil er altíð ein listarlig uppliving í sær sjálvum, siga fyrireikararnir á ame.fo.

robotstxt: allowed

filter: keep


text:
Vit ynskja at kunngera alt ráð Guds
Áp. 20,27
Author: Dánjal Poulsen
Minnismáltíð Harrans verður í Ebenezer sunnumorgunin 27. sep. kl. 10.00. Símun Absalonsen talar, og eins og seinastu sunnumorgnar verður talan netvarpað her á evr.fo. Byrjað verður at senda kl. 11.00. Vælkomin á netvarpið hjá Evangelisku Røddini. Trýst á reyða knøttin “Netvarp” omanfyri her....Read More
Á Torginum, týskvøldið 29. sept. 2020 kl. 21.00 á R7 – sera áhugaverd sending, har har Kristian Martin Rasmussen, reiðari og vinnulívsmaður er gestur.Kristian Martin er sonur kenda vinnulívsmannin Palla Rasmusen og abbasonur kenda Kristian í Grótinum, sum saman við tveimum brøðrum sínum flutti til Klaksvíkar fyrst í 19....Read More
Sunnukvøldið kl. 20.00 á R7, sum hoyrist um alt landið á FM102 og FM107,1. Jógvan Zachariassen talar um evnið: “Týdningurin av tónleiki”.Gunnleyg Kallsberg lesur Orðið fyri dagin: “Prísurin fyri synd”. Upplestur úr bókini eftir Petur Háberg um Ole Teodor Moe um sangin “Jesus hitt einasta”, sum Jákup Dahl týddi....Read More
Sunnukvøldið 20. september kl. 20.00 á R7, sum hoyrist um alt landið á FM102 og FM107,1. Felagssangur úr Ebenezer “Mær leingist at síggja staðin,” – (nr. 1346). Betesdakórið syngur “Kom nú til Jesus sál,” – (nr. 1157). Orðið fyri dagin “Sálmur 63 eftir Dávid” – K.Kjelnæs lesur. Upptøka úr...Read More
Á Torginum týskvøldið 22. september kl. 21.00 á R7. Áhugaverd sending har Jóna og Jóannes Skorheim eru gestir.Tey greiða frá ymiskum á lívsleið teirra – hon ættað av Trøllanesi og hann úr Klaksvík. Torgið verður endursent sunnudag kl. 12.30....Read More
Minnismáltíð Harrans verður í Ebenezer sunnumorgunin 20. sep. kl. 10.00. Ingvard Petersen talar, og eins og seinastu sunnumorgnar so verður talan netvarpað her á evr.fo. Byrjað verður at senda kl. 11.00. Vælkomin á netvarpið hjá Evangelisku Røddini....Read More
FERÐAÆTLAN Manningin á Juvel II bjóðar vælkomin umborð at síggja skipið Hósdagur 17. sep. STRENDUR (Heygsstøð)kl. 12.00 Sigla av Havnini inn á Strendurkl. 15.00 Vitjan í Sjóvarlonkl. 17.00 Sangløta á bryggjuni (Heygsstøð)kl. 20.00 AV STRONDUM INN Á SKÁLA Fríggjadagur 18. sep. SKÁLA (Kajin við Turkihúsið)kl. 10.00 Almennur morgunmatur umborðkl....Read More
Á Torginum týskvøldið 15. september kl. 21.00 á R7. Áhugaverd sending, har Malvina og Niels Absalonsen eru gestir. Sendingin varð fyrru ferð send fyri 10 árum síðan. Tey greiða frá uppvøkstri og lívi teirra sum ung og sum hjún. Tey eru bóndahjún á Viðareiði og hava ov mikið at...Read More
Sunnumorgunin 13. sep. august verður Minnismáltíð Harrans í Ebenezer kl. 10.00.Eftir minnismáltíðina, uml. kl. 10.55 talar Róland í Skorini, og tá byrjar netvarpið at senda. Evni: Ljósið í myrkrinum, 2. Kor. 4.Vælkomin á netvarpið hjá EvR sunnumorgunin 13. sep. kl. 11.00 TRÝST HER !...Read More
Trúboðaraskipið Juvel II vitjar í Suðuroynni í nakrar dagar. Mikukvøldið var møti í Bethel í Vági og hóskvøldið í Betania í Porkeri.Fríggjakvøldið í Salem á Tvøroyri og leygarkvøldið í Vitninum í Hvalba. Sunnukvøldið 13. sep. kl. 18.00 verður evangeliskt møti í Salt á Drelnesi Øll eru vælkomin Kelda: in.fo...Read More


text:
Iran hóttir við at stongja Hormuz sundið
Og harvið at forða fyri flutninginum av 30% av allari olju í heiminum
Síðani amerikanski forsetin Donald Trump gjørdi av at uppsiga kjarnorkuavtaluna við Iran og seta í verk aftur sanktiónir móti Iran, hevur iranska leiðslan hótt við at stongja tað so týdningarmikla Hormuz sundið. Umleið 20-30 % av allari heimsins olju verða flutt gjøgnum hetta sundið og kann tað tí fáa álvarsligar fylgjur fyri allan heimin, um Iran ger álvara av sínum hóttanum. Donald Trump hevur svarað aftur og sagt, at Iran skal koma at føla sviðan, um tað heldur fram við slíkum hóttanum. Síðani hava myndugleikarnir í Iran sett í verk ein stóra herðnaðarliga venjing júst í Hormuz sundinum við stórum tali av kríggskipum. Hetta hendir stutt eftir, at amerikanski forsetin hevur bjóðað Iran til fundar uttan nakrar treytir. Iran hevur svarað aftur, at ein treyt er tann, at USA tekur aftur uppsøgnina av kjarnorkuavtaluni. Har stendur málið í løtuni. Sambært CNN fylgja amerikanskir myndugleikar væl við iransku hernaðarvenjingunum í Hormuz sundinum. Ein amerikanskur talsmaður sigur, at Iran við hesi venjingini er ført fyri at stongja sundið.


text:
Fríggjadagin fara londini í OPEC at fundast í Wien, har framtíðar oljuframleiðslan stendur ovast á skránni, og harvið eisini komandi oljuprísur. Ósemja er í felagsskapinum um, hvussu stór framleiðslan skal vera komandi tíðina. Meðan Saudi Arabia og Rusland, sum hevur verið partur av semjuni um at avmarka framleiðsluna, vilja vaksa um framleiðsluna, so eru lond sum Iran, Iraq og Venezuela ímóti. Serliga er tað Iran, sum er hart ímóti at hækka framleiðsluna. Landið hevur hótt við at seta fram veto móti eini hækking, um Saudi Araba tvíheldur um at økja framleiðsluna. Sambært reglunum í Opec skulu øll londini vera samd, tá tey taka eina avgerð, sum í hesum førinum er um at vaksa um framleiðsluna ella varðveita framleiðsluloftið. Stóri spurningurin í løtuni er, um Rusland fer at ganga sínum allieraðu í Iran á møti og lata vera við at hækka framleiðsluna.
Oljufundur í Wien avger framtíðar oljuprís
Fríggjadagin fara londini í OPEC at fundast í Wien, har framtíðar oljuframleiðslan stendur ovast á skránni


text:
Flaggdagin 25. apríl er kommunuskrivstovan stongd.
24.04.2007
Kommunuskrivstovan stongd flaggdagin
- Skjót kommununa
- Val til Eldraráðið í Roðanum
- COVID-19 kanningar í Runavík hósdagin
- Nú letur Bókasavnið á Skála dyrnar upp!
- Skálanevndin
- Demenssamskiparaútbúgving av bakkastokki
- Støkk upp konsert
- Bygdarfundur í Funningi
- Søk um mentanarstuðul
- Busskoyring til og frá skúlum
- Ráðgeving um Fjøruvegin
- Signar á ferð
- 4 míl
- Áheitan at rudda, áðrenn veturin byrjar
- Venjingin í Bylgjuni og í Ítróttarhøllini á Skála byrjar aftur í komandi viku – viku 38
- Onnur sending, – grót av Hvítanesi
- Roðin letur upp aftur
- Saman kunnu vit skapa ein ruskleysan heim
- Fornavegur í Lamba stongdur
- Klippið trø og runnar framvið vegi


text:
Runavíkar kommuna lýsti herfyri eftir samskipara til ítróttar- og mentanarøkið í kommununi. Ætlandi skal samskiparin skipa og skapa innihald í frálíku kørmunum, sum eru og fara at koma í økinum. Í fyrstu atløgu fær samskiparin ábyrgdina fyri at leiða og skipa virksemið í Bylgjuni, bæði tá tað snýr seg um ítróttarfeløg, fastar leigarar, útleigan umvegis netið og stór og lítil tiltøk.
Samskiparin hevur eisini ábyrdina fyri at fáa til vega og skipa fyri tiltøkum í Løkshøll. Harvið kemur samskiparin at virka í tøttum samstarvi við húsavørðin i Bylgjuni og við leiðslurnar á Bókasavninum við Løkin, í Skúlanum við Løkin og tøkniliga samskiparan í Løkshøll. Við tíðini kann væntast, at setti samskiparin fær allar kommunalu karmarnar á ítróttar- og mentanarøkinum undir sítt veingjabreiði.
6 umsøkjarar vóru til starvið. Á býráðsfundi hin 30. juni samtykti býráðið at taka undir við tilmælunum frá samdum setanarbólki, mentanarnevndini og fíggjarnevndini um at seta Bárð Højgaard í starvið sum samskipari.
Bárður Højgaard er cand. mag í upplivingarvinnu og BA í talgildari sniðgeving og kykmyndum og sjónvarpi. Hann býr í Lamba, er 30 ára gamal og giftur Kirstini, og eiga tey dóttrina Simonu. Bárður hevur starvast ymsar staðir síðani lokna útbúgving frá lærdum háskúla, og í seinastuni hevur hann verið virkandi leiðari á Kunningarstovuni í Saltangará.
01.07.2016
Samskiparin settur í starv
Runavíkar kommuna lýsti herfyri eftir samskipara til ítróttar- og mentanarøkið í kommununi. Ætlandi skal samskiparin skipa og skapa innihald í frálíku kørmunum, sum eru og fara at koma í økinum. Í fyrstu atløgu fær samskiparin ábyrgdina fyri at leiða og skipa virksemið í Bylgjuni, bæði tá tað snýr seg um ítróttarfeløg, fastar leigarar, útleigan umvegis netið og stór og lítil tiltøk.


text:
Í annaðkvøld byrjar 18. umfar í Betrideildini við einum braki, tá KÍ tekur ímóti Víkingi á Summar Festival. Tað verður væntandi góðveður í Klaksvík og yvir 1000 áskoðarar við Djúpumýru, har liðini skulu spæla um sera umráðandi stig í oddinum.
Umfarið endar eisini við einum oddadysti. Upprunaliga skuldu NSÍ og HB spæla klokkan 15.00, tá hinir tríggir dystirnir sunnudagin verða, men NSÍ hevur, sambært in.fo, valt at flyta dystin til klokkan 19.00:
- Tað er fyri at ikki hava alt í senn. Vit vilja geva fólkið møguleikan at síggja dystin, og síggja fleiri dystir ein sunnudag. Tað er eisini eitt ynski frá venjaratoyminum, so teir kunnu síggja aðrar dystir,
Hetta sigur Dánjal Hansen, formaður í NSÍ, við Sosialin. Hann heldur, at tað er óahugavert at bert síggja ein dyst hvønn sunnudagin, og at dystur i Føroyum skuldu ligið á meira ymiskum tíðspunkum, eins og í til dømis í Danmark.
Dysturin sunnukvøldið hevur ógvuliga nógv at siga og við botnbrakinum á Argjum, afturat oddadystinum í Klaksvík í morgin, er talan um eitt óhugnaliga spenanndi og týdningarmikið umfar - bæði í oddi og botni
18. umfar:
Fríggjadagin 09.08:
(18.15): KÍ-Víkingur
Sunnudagin 11.08:
15.00:
AB-ÍF
TB-Skála
B36-EB/Streymur
19.00:
NSÍ-HB
Støðan:
1. KÍ (35 stig) 15 dystir
2. NSÍ (35 stig) 15 dystir
3. Víkingur (35 stig) 17 dystir
4. B36 (35 stig) 15 dystir
5. HB (34 stig) 17 dystir
6. Skála (21 stig) 17 dystir
7. TB (18 stig) 17 dystir
8. EB/Streymur (9 stig) 17 dystir
9. AB (8 stig) 17 dystir
10. ÍF (5 stig) 17 dystir


text:
26 november 2019
21 juli 2019
So var tann tíðin aftur, at Vencil aftur er komin fram á torg. Hetta er tann nítjandi í røðini. Vencil 19. er á tremur við upprunaligum stuttsøgum og yrkingum, og sum vanligt er eisini gylt við góðum týðingum úr útheiminum. Vencil verður skotin í gongd við eini ritroynd eftir Carl Jóhan Jensen, har hann skrivar […]
Bókadagar eru, og tað merkir, at Vencil eisini er komin. Hann varð liðugur seinnapartin í dag, og fer at liggja klárur Bókadagarnar. Vencil hevur tiltak á Bókadøgunum í morgin klokkan 14.00. Tiltakið eitur Ginsberg, Gunnar og Vencil. Bergur Djurhuus Hansen fer at tosa um yrkingina Ýl, og týðingina hjá Gunnari Hoydal, sum hevur 14 ár […]
Summi okkara eru von við at lesa yrkingar. Hetta samspælið millum lesara og eina góða yrking er serstakt. Tað mennir. Men, tað kann eisini vera gott, at síggja, tá ið onkur hevur gjørt eina video av yrkingini, so at vit fáa hana tulkaða á filmi. Tað gevur okkurt heilt annað, okkurt heilt nýtt. Her eru […]
Ja, so nærkast innlatingafreistin aftur. 1. august 2018 skulu tekstirnir vera Vencli í hendi. Hvør kann senda inn tilfar? Øll kunnu senda inn tilfar til Vencil, og tað kann gerast alt árið runt. Treytir fyri upptøku er, at talan er um skaldskap á bundnum ella óbundnum máli, uppíroknað essays, ella stutt ummælir av nýggjari føroyskum skaldskapi, og […]
Ver sterk mín sál 1905 Janus Djurhuus Lagið hevur Kari Sverrisson skrivað Ver sterk mín sál á køldu náttarvakt, har eingi altarljós til gudar brenna, har hvør ein vón av fannkava var takt, og hjartað ongan hita meir kann kenna; ver stór mín sál sum rúmdar kalda tøgn, ið eina er, tá slóknar lívsins søgn. Ver […]
Sunnudagin, 26. november klokkan 14.00 fer Vencil og alt hansara harkalið á pallin í Norðurlandahúsinum. Ein heilur tími stendur í navni Vencils. Henda tíman fáa áhoyrararnir møguleika at hoyra, hvat ritstjórarnir halda um Vencil, tað verður ikki bara reyp, siga teir, og tøl verða løgd á borðið, har vit fáa at vita, hvat er […]
Hetta er tíðin, tá ið føroysku lesihestarnir draga bøkurnar heim. Forløgini hava spílað seg út, og tey royna tað dýrasta tey eru ment at fáa allar bøkurnar út til bókadagarnar, sum verða hildnir síðsta vikuskiftið í november. Á hvørjum ári kunnu lesihestarnir afturat øllum hinum bókunum gleða seg til, at ein nýggjur Vencil kemur […]
22. november í 1963, klokkan 12.30 lokala tíð í Dallas, Texas í USA var ein skottilburður, sum skakaði allan heimin. Spyrt tú fólk, sum lurtaðu eftir føroyska útvarpinum tann dagin, so siga tey seg væl og virðiliga minnast, hvar tey vóru, tá ið John Fitzgerald Kennedy varð skotin. Nógv rumbul varð um morðið, um hvør […]


text: Scarlett Johansson tók nógv á bóli, tá hon gjørdist mest eggiliga kvinna sambært lesarunum hjá mannfólkablaðnum FHM, ið verður givið út á nógvum málum um størsta partin av heiminum. Scarlett Johansson vann sambært Ekstra Bladet rættiliga sannførandi, framman fyri kvinnum sum Angelina Jolie, Jessica Alba, Jessica Simpson, Keira Knightley, Halle Berry, Jenny McCarthy, Maria Sharapova, Carmen Electra og Teri Hatcher. Blaðstjórin á FHM sigur, at hann heldur, at tað serliga er stóra sjálvsálitið, hjá Scarlett Johansson, ið hevur gjørt munin. Sjálv gleðist Johansson um heiðurin og sigur, at allar kvinnur dáma, at onkur heldur tær eru penar.


text:
Bíðirøðin er long fyri at sleppa inn á Skarv hetta leygarkvøldið. Tá onkur fer út, sleppa onnur inn. Hetta er heldur sjáldsamt á føroyska vertshúsinum. Ein grønlendari stendur sum eitt spurnartekin og skriðar sær í nakkanum. Hann spyr undrandi “Hvad sker der her i aften?”. Eg greiði honum frá serligu støðuni hjá Kára P. millum útisetar. Eingin hevur so rámandi lýst útisetalívið í Keypmannahavn, sum Kári P. ger í sanginum Súrligar nætur í Keypmannahavn. Hann er fyri útisetar uttan iva tann størsti føroyski trubadururin. Grønlendski spyrjarin ristir bara við høvdinum stendur ivasamur eina løtu og fer so okkurt annað stað.
(…) Kári leggur trygt frá landi við Villum víddum. Fólk troðkast saman framman fyri pallinum. Tey syngja við harðari enn Kári og ljóðannleggið megna. Hetta er ein stórfingin løta, Skarv livur við, Kári er hirðin og vit eru hansara flokkur. Tá hann trívur í Súrligar nætur í Keypmannahavn gerst løtan nógv størri enn ein konsert, karmar, áskoðarar og Kári renna saman í okkurt heilt gandakent. Kári er komin heim.
Les alla reportaguna, frá frálíka kvøldinum á Skarv, tá Kári P. og Høgni Lisberg á vári 2006 fyltu føroysku útisetabarrina á tremur.
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Her á lívsleiðini hitta vit mong menniskju, men tað er ein sannroynd, at summi gera størri inntrykk enn onnur, soleiðis var við Steinbirni B. Jacobsen, hesum fitta, dámliga og mentaða menniskja.
Tað vóru sorgarboð, sum eg í morgun fekk umvegis Facebook, frá einum gomlum floksfelaga. At okkara gamli lærari, eitt av okkara fremstu mentanarfólkum og mín gamli granni Steinbjørn B. Jacobsen var farin. Men samstundis, sum boðini vóru syrgilig, hava minnini gjøgnum dagin sannført meg um, at gleðin, um at hava kent hetta dámliga menniskja, tekur broddin av sorgini.
Eg havi vita um Steinbjørn, so langt aftur, sum eg minnist. Hann var sjónligur í Havnini, eg sá hann og visti, at hann var rithøvundur, ein kendur persónur og sostatt ein man varnaðist.
Men eg kom ikki at kenna Steinbjørn, fyrr enn eg flutti skúla í 8. flokki. Á gamla skúlanum var eg illa happaður, og var sálarliga rættiliga niðurundurkomin, tá eg byrjaði á Kommunuskúlanum aftan á heystferiuna í 1988. Beinanvegin kendi eg meg væl í samveruni við Steinbjørn, blíður, dámligur við stórum hjartarúmi, hetta var við til at gera nýggju byrjanina munandi lættari fyri meg.
Hóast okkara leiðir skiltust, tá eg gavst í 10. flokki, so steðgaðu vit altíð á, og prátaðu um lívið, politikk, mentan og enntá líkagyldigheitir, tá vit hittust. Altíð var kenslan tann sama: hetta var eitt menniskja í rúmaði tær, tá tú prátaði við hann. Eg var eitt sindur glaðari, tá hann súkklaði víðari, enn eg hevði verið, áðrenn vit hittust.
Fyri nøkrum árum síðan flutti eg inn í gomlu húsini hjá ommu míni undir Heygnum, har Steinbjørn eisini búði. Vit møttust sostatt oftari, tí vóru prátini hesa tíðina títtari. Men síðan eg flutti út á Argir, havi eg sæð lítið til Steinbjørn, og skilji á lagnum, at hann hevur stríðst við sjúku. Tó høvdu vit eina hugnaliga løtu á Kommunuskúlanum í fyrra árið, tá gomlu floksfelagarnir og lærararnir møttust, sum altíð var hann blíður og áhugaverdur at tosa við.
Í gjár fór Steinbjørn so víðari. Eg kann illa ímynda mær, hvussu tung sorgin hjá tykkum í familjuni er, at missa eitt so fitt og dámligt menniskja, ið stendur tykkum so nær, má kennast sera tungt. Men mín vón skal vera, at tit við tíðini finna gleði í minnunum, ið er størri enn sorgin í sakninum.
Farvæl Steinbjørn, tú ríkaði okkum tilveruna.


text:
Tá ið Guðs orð skiftir gir, ímillum fyrsta, annað, og triðja gir, tá fylgir Føroyska King James ikki bara við, ella har á leið; nei, tá skiftir HON gir. Legg so eitt og eitt saman, um tú hevurt skil. Um ikki, so far og fá tær skil! Guð gevur fegin: hann er ikki kargur.
- Eg berjist við lygn, ikki við kjøt
- Tatovering ærir ikki Guð, tá ið hann jú longu sigur, at hann ikki vil hava okkum at gera tað; tí er og verður tað uppreistur ímóti Guði
- Guð vil ikki, at vit skera ella merkja kjøt okkara
- 9 læknar siga sannleikan um kúvit19
- Bíblian, mótsatt villleiddu stakkalavættunum, “jehova vitnum”, sokallaðu
- FKJ húsmøti, 29. August 2020
- Rætti Jesus Christus og rætta Guðslæran um hann hanga saman
- Tveir álvarsamir sannleikar
- Septuagintu gabbið
- Wilkerson sigur sannleikan um prosperity úlvarnar
- 1611 Ministries fara ígjøgnum søgu sonnu Bíbliunnar, og avdúka ta følsku
- Orðið sodomitur í King James Bíbliuni
- NIV lýpur á æviga sonarskap Christs í Psálmi 2:7
- Ætlar tú at tosa, ella fiska?
- Umvending er eitt nógv misskilt og hatað orð av fólki, sum tekur sína læru framum tað, sum Guðs orð sigur
- Jesu stavur ger størsta undur
- Tað eru í fyrsta lagi ungar, giftar møður, sum eiga at lærast av eldri kvinnum at vera passarar við hús
- CORONA hevur antichrists anda stemplað í høvd og reyv, enni og hond
- FKJ húsmøti, 30. Mai 2020
- Fyri sannleikan skyld
- Ver tú anabaptistur við plúmm, líka fastur sum Manz, nokk svans
- Um lovsangin og konsertirnar á heimsins vísi, við tvíbýttum hjarta
- Hví teymaleysa endatíðar meinigheitin er ein skøkja við Jezebel yvir sær, og følir seg tí væl undur skøkjukirkjuni í Róm
- FKJ húsmøti, 9. Mai 2020
- Latum okkum kanna pulsin


text:
Miðlastuðul latin átta miðlum
mentan12-12-2019 - 18:31 - Jóanis Nielsen
Miðlastuðulsnevndin hevur í dag játtað átta føroyskum miðlum tvær milliónir krónur í miðlastuðuli á triðja sinni.
Átta umsóknir vóru til miðlastuðul í ár. Hetta er sama tal sum í fjør, eins og stuðulsmóttakararnir eru teir somu sum í fjør. Teir átta miðlarnir, ið lúka treytirnar at fáa stuðul, fáa úr 79.964,00 kr. upp í 691.727,00 kr. í stuðli í ár.
Tvær milliónir eru settar av á fíggjarlógini fyri 2019 til miðlastuðul, og býtið millum miðlarnar er sum víst niðanfyri:
Sosialurin:691.727,00 kr
Dimmalætting:281.348,00 kr
Portal.fo:213.751,00 kr
FM1:195.184,00 kr
Norðlýsið:192,873,00 kr
R7 Kringvarp:185.589,00 kr
VP.fo:159.560,00 kr
JN.fo:79.964,00 kr
Miðlastuðul verður játtaður við heimild í miðlastuðulslógini. Stuðulin verður latin sum ein føst grundupphædd, áljóðandi 40% av árligu játtanini á fíggjarlógini, býtt javnt millum umsøkjararnar, sum lúka treytirnar, og harumframt verða 60% av árligu játtanini latin sum ein lutfalslig upphædd í prosentum av skjalprógvaðum lønarútreiðslum árið fyri umsóknarárið hjá viðkomandi miðli.
Samlaði miðlastuðulin kann í mesta lagi vera 40% av skjalprógvaðu lønarútreiðslunum árið fyri umsóknarárið hjá einum miðli. í mun til í fjør eru samlaðu lønarútreiðslurnar hjá teimum átta miðlunum øktar rættiliga nógv, úr 18,6 mió. kr. upp í 21,2 mió. kr.
Miðlastuðulsnevndin hevur í viðgerðini av teimum átta umsóknunum lagt sama leist sum undanfarnu tvey árini, og sostatt hevur nevndin serliga hugt eftir yvirskipaða endamálinum við lógini, ið er at økja um útboðið av miðlum og margfeldi teirra, og samstundis hevur nevndin framhaldandi lagt eina breiða tulking í mun til treytirnar, ið lógin og viðmerkingarnar til lógina seta til innihaldið í miðlunum.
Somu miðlar, sum hava fingið stuðul undanfarnu tvey árini, virka framvegis á føroyska miðlapallinum, og hugsast kann, at miðlastuðulin er ein viðvirkandi orsøk til, at talið á miðlum ikki er minkað.
Samgongan millum Fólkaflokkin, Sambandsflokkin og Miðflokkin hevur sett sær fyri at eftirmeta skipanina við miðlastuðli, og er hetta ásett í samgonguskjalinum millum flokkarnar. Hetta samsvarar væl við, at meirilutin í Mentanarnevnd Løgtingsins í sínum áliti um miðlastuðulslógina í 2017 mælti til, at lógin eigur at verða endurskoðað aftaná fýra ára virknað.
Miðlastuðulsnevndin tekur undir við hesum ætlanum og heldur tað vera skilagott at eftirmeta, um stuðulin er við til at røkka teimum endamálum um margfeldi í miðlalandslagnum og journalistiska dygd, sum politiska skipanin upprunaliga hevði við miðlastuðlinum.
Í Miðlastuðulsnevndini sita Magnus Dam, sum er formaður, Beate Emilie Lindenskov Samuelsen, journalistur og Bergur Djurhuus Hansen, dekanur á Fróðskaparsetri Føroya.


text:
7218.13 - Menniskja, stovnur og samfelag
Skeiðsnummar
7218.13
Heiti
Menniskja, stovnur og samfelag
ECTS
15
Endamál
Endamálið við skeiðnum er, at tey lesandi skilja samanhangin millum menniskja, einsæris og sum bólkur, stovnsøki og samfelagið. At kunna fyrihalda seg kritiskt og tulkandi um samanspælið millum áhugapartarnar á námsfrøðiliga økinum. Tey lesandi skula tilogna sær fortreytirnar fyri at virka professionelt og kunna virka í einum samstarvið. Harumframt skula tey megna at taka støði í tí føroyska samfelagnum.
Innihald
• Samfelagið – tjóðarliga og altjóðaliga • Tíðarrák • Vælferðarsamfelagið • Altjóðagerðin (globalisering) • Samfelagsstrukturar og samspæl herímillum • Lógarverkið • Samspæl millum námsfrøðingar, børn/brúkarar, foreldur/avvarðandi og politikarar • Námsfrøðiligu stovnarnir, hvussu teir virka, stovnsmentan • Leiðsla/umsiting • Samstarvs og tvørfakligt samstarv. • Professiónssamleiki – námsfrøðiliga arbeiðið í einum sosiologiskum konteksti • Kvalitativa, semistruktureraða interviewið
Læru- og undirvísingarhættir
Fyrilestrar, verkstaðararbeiði, bólkaarbeiði, einsæris uppgávur, framløgur, vegleiðingar, eftirmeting og kvalitativar samrøður. Hvørjar tilgongdir, ið verða nýttar, er tongt at undirvísingarevninum.
Læruúrtøka
Aftan á skeiðið skulu tey lesandi vera før fyri at: • greina, við støði í galdandi lógum og ásetingum, týdningin av samfelagsligu og stovnsligu samanhangunum fyri menniskja, námsfrøðiliga økið og námsfrøðiliga yrkið í einum demokratiskum samfelagi. • viðgera samanhangin millum menniskja og stovn út fra samfelagsstrukturunum við atlit til at kunna virka sum námsfrøðingur. • greina og viðgera ástøði, hugtøk og teir arbeiðshættir, sum vanliga verða nýtt til at greina samanspælið millum menniskja, stovnsøki og samfelag. • gera eitt kvalitativt interview eftir vísindaligum fortreytum. • greina og tulka interviewi í mun til arbeiði við einum sosiologiskum problematikki.
Próvtøkuháttur
Tey lesandi skula skriva eina uppgávu í bólkum. Endurpróvtøka verður próvmett á sama hátt.
Próvdøming
Innanhýsis
Próvtalsstigi
13-talsstigin
Ábyrgd
Annika Antoniussen


text:
Mikudagin var ein ítróttarløta í Bylgjuni fyri miðdeildina í Skúlanum við Løkin.
SSP lærari okkara Beinta, hevði saman við øðrum lærarum skipa fyri eini ítróttarløtu í Bylgjuni, sum part av átaki at skapa trivna millum børnini í miðdeildini.
Børnini vóru blandaði uppá tvørs av flokkum, so tey komu at spæla saman við fleiri tey vanliga ikki spæla saman við.
Eftir tveir tímar við nógvum ymiskum spølum fóru børn og lærarar væl nøgd til hús. Ein stuttligur endi á degnum.
Ætlanin er at hava fýra slíkar dagar um árið


text:
Dagtilhaldið á Eysturoyar Røktar- og ellisheimi.
Tilboðið verða veitt heimabúgvandi fólkapensjónistum, ið hava tørv á einum skipaðum tilboði.
Dagtilhaldið heldur til í Heimistovu á ERE.
Endamál:
At varðveita og stuðla førleika brúkaranna, tað veri seg likamliga, sálarliga, andaliga og sosialt.
Innihald:
Sosial samvera, ítriv av handaligum og andaligum slag. Møguleiki er fyri at fáa venjing.
Krøv til brúkaran:
Skal verða førur fyri fatanarliga, sálarliga og sosialt at taka virknan lut í teimum tilboðum dagtilhaldið hevur.
Megna at eta sjálvur.
Klára at fara á wc sjálvur (tó er møguleiki fyri stuðli).
Onnur tilboð:
Døgurði og annað ábit.
Hárviðgerð kann fáast sambært avtalu, og er til tey, ið ikki kunnu nýta tilboð í býnum/bygdini.
Fótarøkt kann veitast eftir nærri avtalu.
Opið er:
Týsdag, mikudag, hósdag og fríggjadag kl. 9.00-16.00.
Leiðari á Dagtilhaldinum er Eyðbjørg Joensen.


text:
Hvat er ECTS?
ECTS stendur fyri European Credit Transfer System og er ein skipan, sum verður brúkt í so at siga øllum Evropa fyri at skapa gjøgnumskygni ímillum hægri útbúgvingar og hægri útbúgvingar stovnar.
Skipan er ment av ES og hevur til endamáls at lýsa hvussu nógv tíð og hvat fakliga innihaldið er av lestrartíðarskeiðinum og teimum fakunum, sum eru partur av einari hægri útbúgving. ECTTS skipanin er sostatt ein felag evropeiskur standard, sum kann brúkast, tá lesandi skulu fáa flutt yvir (merit-góðkent) fak frá einum útbúgvingar staði til annað í Evropa.
Í stuttum siga ECTS-stigini (ECTS-point) nakað um arbeiðsinnsatsin, sum verður kravdur av tí lesandi fyri at gjøgnumføra skeiðið ella alla útbúgvingina. Til dømis svara 60 ECTS-stig til arbeiðsinnsatsin í einum heilum lestrarárið, meðan 30 ECTS stig svara til eitt semester / eina lestrarhálvu.
Allir hægri lærustovnar í Norðurlondum skulu brúka ECTS-skipanina, og skipanin fevnir eisini um flestu hægri lærustovnar í Evropa.


text:
Fremsta uppgávan hjá landsstýrismanninum í fíggjarmálum, eins og hjá øllum hinum í Landsstýrinum má vera at virka fyri einum sunnum samfelag.
Sjáldsama hugsjónarleyst og ikki sørt undrunarsamt at hoyra teir báðar politisku viðmerkjararnar, Jóannes Ejdesgaard og Bjarna Djurholm í Breddanum 10. juni 2020 viðmerkja, at fremsta uppgávan hjá einum landsstýrismanni í fíggjarmálum er at halda lønarútreiðslurnar niðri.
Ivaleyst eri eg góðtrúgvin.
Eg havi hildið, at eitt Landsstýrið hevði til uppgávu at royna at stýra landinum soleiðis, at hugsjónirnar hjá Løgtinginum, okkara fólkavaldu, um eitt betri samfelag bleiv útint. Sjálvandi í samsvarið við poitisku hugsjónirnar, ið hava vunnið og funnið sær ein meiriluta í tinginum.
Tað er tó kanska ikki so løgið, at eingin munur tykist vera á høgra- og vinstrapolitikki í Føroyum, tá ið fyrrverandi oddamaðurin í Javnaðarflokkinum, Jóannes Ejdesgaard og Bjarni Djurholm, fyrrverandi tingmaður hjá Fólkafólkflokkinum so týðiliga siga, at aðalendamálið hjá Fíggjarmálaráðnum er at halda útreiðslunum niðri.
Um koronakreppan hevur víst okkum nakað sum helst um búskap er tað, at fyrimunir eru í at hava ein vælvirkandi almennan geira, og at hesin geiri eisini er við til at skapa “stabilitet” í inntøkugrundarlagnum, bæði hjá tí almenna, men so sanniliga eisini hjá tí privata, sum eisini hevur inntøkur frá tí almenna og keypiorkuna hjá alment settum.
Halda vit fram við at pína og seta niður á alment sett, serliga innan okkara kjarnuvælferðarveitingar, tað vil siga innan heilsuøkið, umsorganarøkið við okkara elstu, við teimum, ið tørva námsfrøðiliga hjálp at megna lívið, teimum sjúku o.s.v., so verður skjótt eingin sum tímir at arbeiða innan hesi øki. Hesir fakbólkar kenna seg longu fyri missmuni, tí tey skulu renna skjótari og skjótari uttan at arbeiðsumstøður og lønin fylgir við. Sjálvt uttan korona hevði tað verði ein katastrofa at gjørt tað minni hugaligt at arbeiða innan hesi øki.
Er fremsta uppgávan hjá einum fíggjarmálaráðharra at halda almennu lønarútreiðslunum niðri?
Er tað samsvarandi “aðalmálið at varetaka áhugamálini hjá landskassanum”, soleiðis sum fyrrverandi politikkarin segði?
Eg ivist – betur hevði verið at tryggjað, at lønarlagið var rættvíst og virðiligt, soleiðis, at vit tryggja at kjarnuvælferðartænastur til allar tíðir kunnu virkað væl, og verið lokkandi fyri tey best skikkaðu fólkini til júst hesar uppgávurnar. Tað kostar í lønarkrónum, og tað tænir fólkaheilsu, vælveru og trivnaði, og skapar samstundis ein ávísan stabilitet í landsbúskapin, serliga tá ið ótryggleikin er stórur í einum stórum parti av privatu vinnuni.
Vónandi vilja politikkarar annað enn at halda aftur.
Um málið bara er at halda aftur, er nokk ikki neyðugt við politikkarum ella landsstýrisfólki.
Tryggið teimum, ið hava røkt kjarnuvælferðartænasturnar góð og virðilig kor. Vit vita, at uttan teirra vælvild og teirra arbeiði, hevði staðið illa til í Føroyum í dag.


text:
Í dag var annar dagur í Vildbjerg Cup og øll liðini hjá okkum vóru í gongd. Fyrsti dystur var longu 8:35, tá U13 genturnar skuldu í eldin. Tíverri taptu tær 4-0 ímóti LKB Gistrup.
Annars vóru í alt átta dystir á skránni í dag og næsta umfar av dystum var í middegi og síðsti dysturin var klokkan 18 danska tíð.
Úrslitini í dag vóru fylgjandi.
DU13
TB – Juelsminde 1-3
TB – Skive IK 0-1
GU13
TB – LKB Gistrup 0-4
TB – FC Thy 0-4
DU14
TB – Mastra IL 2 1-1
TB – Sundby Boldklub 3-1
GU14
TB – Tjensvoll FK 3-0
TB – Svebølle BI 6-0
Hjá U14 gentunum er bólkaspælið liðugt og vunnu tey bólkin við heili 9 stigum, altso fult stigatal. Hinir bólkarnir vera endaliga avgjørdir í morgin.
Fotografurin var framvið í dag (fríggjadagin) og vónandi koma myndirnar online í morgin (leygardagin).


text:
Til gagns fyri allar landsins borgarar
2018-12-21 21:52
Fíggjarlógin fyri 2019 er samtykt. Talan er um eina framskygda fíggjarlóg, sum endurspeglar viljan hjá samgonguni til politiskar raðfestingar, ið koma øllum landsins borgarum til gagns, bæði verandi og komandi.
Føroyska samfelagið er eitt vælferðarsamfelag, har breiðastu herðarnir bera tyngstu byrðarnar. Okkara vælferðarsamfelag skal støðugt mennast, so at vit eisini í komandi tíðum megna at varðveita hesa vælferð. Tað eru tey lond, har ríkidømið er so javnt býtt sum gjørligt, ið standa seg best, og har menniskjuni hava tað best.
Fjølbroytt útbúgvingartilboð
Samgongan raðfestir útbúgvingar og umstøður hjá ungum undir útbúgving. Góðar og fjølbroyttar útbúgvingar fyri øll eru eisini ein grundleggjandi partur av okkara vælferðarsamfelag.
Vit styrkja Fróðskaparsetrið, sum er ein av teimum heilt grundleggjandi stovnunum, tá ið tað ræður um at geva okkara ungdómi orsøkir til at vera í Føroyum, heldur enn at fara av landinum við tí váða, at tey ongantíð venda heimaftur.
Háskúlatilboðini verða eisini styrkt. Á háskúla kunnu ungfólk mennast til at standa seg betur í tilveruni, sum kann seta ómenniskjansliga høg krøv. Vit hava eisini raðfest Føroya Fólkaháskúla, Ítróttarháskúlan í Suðuroy og háskúlatilboð innan vistgrøði á Sandi.
Vaksnamannalæra og lívslong læring
Arbeiðið við vaksnamannalæru og førleikamenning heldur fram í 2019. Skipanin gevur einum stórum bólki av menniskjum betri atgongd og tryggari tilknýti til arbeiðsmarknaðin. Í dag er arbeiði til allar hendur, men um tíðirnar broytast, eru ófaklærd fólk tey fyrstu, sum gerast arbeiðsleys. Ein orsøk til, at vit skulu hava góðar møguleikar fyri vaksnamannalæring og lívslangari læring, eitt øki sum í nógv ár hevur verið høgt raðfest í flestøllum øðrum londum í Europa.
Javnstøða – somu møguleikar fyri bæði kyn
Arbeiðið til frama fyri javnstøðu millum kyn er uppraðfest, og hetta er ein umráðandi uppraðfesting. Vit skulu alla tíðina arbeiða fram ímóti einum samfelag, har bæði kyn hava somu møguleikar at liva tað lívið, sum tey ynskja, og okkara val skulu ikki avmarkast av okkara kyni.
Tað vísir seg, at ongastaðni eru kvinnur so útsettar fyri harðskapi sum í egnum heimi, og nógvar kvinnur og børn liva tíverri við harðskapi í gerandisdegnum. Hetta er eitt av mongum javnstøðumálum, og tí fegnist eg um, at Kreppumiðstøðin verður raðfest.
Føroyskt sum annaðmál
Og so má eg eisini nevna tey mongu menniskjuni úr øllum heiminum, sum eru komin til Føroya, antin av kærleika ella av arbeiðsávum, og sum hava valt okkara land sum teirra nýggja heimland. Tey skulu hava góðar umstøður at læra føroyskt, og tí skulu vit hava góð tilboð um undirvísing. Hetta krevur bæði væl skikkaðar lærarar og gott undirvísingartilfar, og her er eitt týdningarmikið arbeiði at gera.
Mentan og list
Mentanarøkið er styrkt, og mentan og list eru raðfest, sum tað eisini er ásett í samgonguskjalinum. Uttan mentan og list var okkara lív fátækt, og avrikini hjá okkara eru til gleði og njótilsi fyri okkum øll. Mentanargrunnurin er raðfestur, og yrkislistafólk hava nú møguleika at søkja um trý ára starvsløn. Eisini leiklist og filmslist hava fingið betri kor.
Orka og umhvørvi
Grøna umleggingin er í gongd fyri at náa málunum, vit hava sett okkum: at øll elorka á landi skal koma frá varandi orkukeldum í 2030.
Eingin framtíð uttan eitt burðardygt og væl røkt umhvørvi, og samgongan hevur uppraðfest karmarnar fyri umhvørvisvernd, so at bæði verandi og komandi ættarlið skulu hava ágóðan av okkara fantastisku náttúru.
Sum heild hava vit eina góða fíggjarlóg, sum er til gagns fyri allar landsins borgarar.
Kristianna Winther Poulsen, tingkvinna fyri Javnaðarflokkin


text:
Tað var Heðin Mortensen, samferðslumálaráðharrin og Teitur Samuelsen stjóri í Eystur og Sandoyartunlar, sum lótu tað síðsta skotið av. Eysturoyartunnilin er tjúgundi tunnilin í Føroyum og er hann tilsamans 11 kilometrar og 250 metrar til longdar.
Her røðarn hjá Heðin Mortensen, samferðslumálaráðharrin.
Góðu tit øll!
Hjartaliga vælkomin til hesa fagnaðarløtu!
Her verður skrivað føroysk tunnils- og ferðslusøga, tí við seinasta skotinum í Eysturoyartunlinum seta vit á seinasta partin av Føroya størstu samferðsluútbygging nakrantíð.
Eysturoyartunnilin verður tjúgundi tunnilin í føroyska samferðslukervinum, og hartil er hann eisini tann longsti.
Tilsamans 11 kilometrar og 250 metrar er hann til longdar, og til samanberingar er tunnilin, har hann er lægstur, líka langt undir havinum, sum Norðskálatunnilin er yvir havinum. Norðskálatunnilin er góðar 192 metrar yvir havinum, men lægsta punktið á Eysturoyartunlinum er 187 metrar undir havinum.
Tað kanska sigur okkum eitt sindur um, at her er talan um tøl, vit ikki hava sæð ella hoyrt um áður, nú Eysturoyartunnilin verður skotin ígjøgnum og skal gerast liðugur.
Arbeiðið at gera Eysturoyartunnilin byrjaði fyrst í hesi øldini, tá ið privatir aktørar á fyrsta sinni tóku stig til kanningar, so finnast kundi útav, um møguleiki var at gera henda tunnil.
Í mong ár arbeiddu bæði løgting og landsstýri út frá ætlanum um eina privata tunnilsloysn, men tá ið Eysturoyartunnilin av álvara varð settur í gongd, var tað tó við einum almennum tunnilsfelag.
Løgtingið samtykti í 2014 at fara undir at gera ein undirsjóvartunnil millum Eysturoynna og Streymoynna, og byrjaði hetta arbeiði ítøkiliga við, at skjøtil varð settur á vegagerðina í 2016.
Tað mesta hevur tó snúð seg um at bora, og fyrsta skotið varð latið av á Strondum tann 21. februar í 2017 – tað vil siga fyri gott og væl tveimum árum síðani.
Skjótt og væl hevur gingist, og tí kunnu vit standa her í dag, klár at skjóta ígjøgnum, so opið verður undir sjóvarmálanum millum tær báðar størstu oyggjarnar í landinum.
Samstundis verða høvuðsstaðurin og fólkaríka og virkisfúsa økið kring Skálafjørðin bundin saman, so tað um hálvtannað ár verður koyrandi ímillum.
At henda stóra verkætlan er komin so langt, at bara hetta eina skotið er eftir, kennist onkursvegna óveruligt, men er so sanniliga eisini gleðiligt, tí hetta verður eitt frambrot av teimum heilt stóru í Føroya søgu.
Eysturoyarunnilin er triði undirsjóvartunnilin, men er tó øðrvísi enn hinir báðir, tí hann hevur tríggjar munnar – ein á Hvítanesi, ein á Strondum og ein í Runavík.
Hetta hevur so eisini við sær, at undir Tangafirði verður ein rundkoyring, sum er tann einasta í heiminum á havsins botni, soleiðis at vegurin av Hvítanesi fer í tvey – annar tunnilin fer upp á eystara armi og hin á vestara armi á Skálafjørðinum.
Hugsa vit bara í asfalti og kilometrum, mugu vit ásanna, at føroyska samferðslan stígur inn í eina nýggja øld, tá ið vit í desember næsta ár kunnu koyra ígjøgnum Eysturoyartunnilin.
Av samlaða veganetinum í landinum, sum liggur um góðar 900 kilometrar, fara tá næstan 55 kilometrar at vera tunlar – og av hesum vera góðir 22 kilometrar undir havinum.
Eysturoyartunnilin er tó annað enn asfalt og kilometrar, tí einki er at ivast í, at hetta nýggja fasta sambandið fer at skapa nýggjar møguleikar, ið serliga fara at síggjast í miðøkinum í Føroyum.
Allur Skálafjørðurin merkir longu nú spenningin, tí tunnilin gevur vinnuligar møguleikar, ið ikki vóru áðrenn, samstundis sum bústaðarmynstrið longu er broytt.
Stórur áhugi er fyri at búseta seg á Strondum, Skála, Toftum og í Runavík, umframt í bygdunum í grannalagnum, nú stutt verður at ferðast ímillum og eisini suður til Havnar.
Somuleiðis vísa allar royndir av slíkum tunlum, at Havnin hevur stórar avbjóðingar fyri framman, tí ferðslan fer at økjast munandi, tá ið Eysturoyartunnilin er veruleiki.
Dvølja vit við tann vinnuliga vinningin við Føroya longsta undirsjóvartunli, fer hann at broyta gerandisdagin hjá túsundtals føroyingum.
Alt snýr seg í dag um tíð, tí einki er so avgerandi fyri virðisøking sum tíðin, vit brúka, tí skjótari alt gongur, størri eru líkindini fyri at fáa meira burturúr.
Bæði vinnan og vit øll fara at merkja mun, tá ið farleiðin millum Skálafjørðin og Havnina fer úr einum tíma niður í eitt gott korter.
Tað sama við einum túri úr Havn til Klaksvíkar, tí í rundum tølum styttist hann úr meira enn einum tíma og niður í gott og væl ein hálvan tíma.
Síggja vit fyri okkum, at henda tíðin, ið kann sparast, verður gagnnýtt sum frægast, verða tað ikki minst familjurnar, ið kunnu fáa so ómetaliga nógv meira burturúr.
Allir hesir spardu tímarnir geva fólki møguleika at brúka tíðina saman við familjuni og børnunum ella til onnur áhugamál, sum stundir kanska ikki eru til í dag.
At alt kann ganga skjótari, fer eisini at gagnast vinnuliga kappingarførinum og landsbúskapinum sum heild.
Og at helvtin av okkum føroyingum fara at búgva í einum øki, har koyritíðin ikki er nakað ein nýtist at hugsa um, kann eg sum avvarðandi landsstýrismaður bara fegnast um.
Tá ið so Sandoyartunnilin um fá ár eisini verður til veruleika, verða 90 prosent av føroyingunum knýttir saman í sama veganet, og kunnu vit tá ferðast, hagar vit vilja, tá vit vilja.
Og so er tað bara hugflogið, ið setur markið fyri, hvussu væl vit kunnu knýta allar Føroyar saman, uttan at neyðugt verður við sjóvegis sambandi.
Tá ið vit so eisini fara at fáa Suðuroyartunnilin, fara mestsum allir føroyingar at hava í mesta lagi ein tíma um at koma til høvuðsstaðin ella miðøkið. Álitið um Suðuroyartunnlin fær landsstýrismaðurin handað í næstu viku, so spennandi verður.
Tað, at vit í dag skjóta ein tilsamans gott og væl 11 kilometra langan tunnil ígjøgnum, er partur av eini størri ætlan, ið gevur bæði royndir og møguleikar, vit kunnu fáa nógv burtur úr í framtíðini.
Sandoyartunnilin, ið nú verður farið undir at bora, verður við sínum 10,8 kilometrum Føroya longsti undirsjóvartunnil í einum strekki, og tá ið hann er komin, er heilt natúrligt at fara víðari.
Tá ið Vágatunnilin sum tann fyrsti undirsjóvartunnilin kom í 2002, vóru nógvar atfinningarsamar røddir at hoyra, men eftirtíðin hevur víst okkum, at hetta var ein røtt leið at fara.
Higartil kunnu vit so í øllum førum staðfesta, at henda øldin hevur verið ein sera spennandi tíð at liva í, tí hon hevur givið okkum nógvar møguleikar, vit kunnu gera nyttu av.
Nýggja føroyska samferðslan fer at leggja góðan botn undir framburð í samfelag okkara, so tað kann mennast enn meira og umstøðurnar gerast betri hjá okkum føroyingum.
Tá ið skotið varð ígjøgnum í Rókini fyri fýra vikum síðani, kundi eg ásanna, at var tað ikki fyri einum góðum og vælskipaðum innsatsi frá øllum pørtum, var hetta arbeiði ikki komin so langt.
Nógv arbeiðsorka og nógvir arbeiðstímar eru lagdir í Føroya størstu samferðsluútbygging.
Eingin sum helst ivi er um, at Eysturoyartunnilin hevði ikki verið veruleiki uttan tykkum arbeiðsfólk og ráðleggjarar, og tí hava tit so sanniliga eisini uppiborið eitt stórt herðaklapp! Takk fyri.
Tað er tykkum fyri at takka, at vit í dag kunnu fegnast um seinasta skotið í Eysturoyartunlinum, og tað er tykkum fyri at takka, at vit nú skjótt kunnu koyra ígjøgnum tunnilin.
Við hesum orðum vil eg ynskja Tunnilsfelagnum, NCC og undirveitarum, ja – øllum Føroya fólki- tillukku við seinasta skotinum og góða eydnu við arbeiðinum frameftir.
Væl er arbeitt higartil, og vit gleða okkum øll, til komið er á mál í desember 2020.
Nú fari eg teir 5274 metrarnar inn í Eysturoyartunnilin at skjóta seinasta skotið!
Takk fyri!
Heðin Mortensen


text:
Elorkuframleiðslan 1. hálvár 2020
vinna08-07-2020 - 17:01 - Jóanis Nielsen
Eftirspurningurin eftir elorku heldur fram at vaksa, tó at vøksturin ikki er so høgur sum undanfarin ár.
Tilsamans brúktu føroyingar 196,5 GWt fyrra hálvár í ár, sum er ein øking á 5,4 prosent í mun til sama tíðarskeið í fjør. Hetta er samstundis mesti eftirspurningur eftir elorku nakrantíð í einum hálvári.
61 prosent av framleiddu elorkuni var termisk orka, t.e. olja, meðan hini 39 prosentini vóru framleidd úr ávikavist vatni, vindi ella sól.
Framleiðslan úr vatnorku stóð fyri góðum 26 prosentum, meðan vindorkan kom upp á góð 12 prosent og sólorkan 0,04 prosent.
Talan var um eina afturgongd á góð 12 prosentpoint í framleiðsluni av vindorku, lutvíst orsakað av breki á trimum myllum í tíðarskeiðnum.
Vatnorkuframleiðslan øktist við 13,8 prosentum úr góðum 46 GWt í fjør í 52 GWt fyrra hálvár í ár. Í juni regnaði í miðal 71,3 mm í mun til 67,7 mm í juni 2019.
Sólorkuframleiðslan á 0,04 prosent av samlaðu framleiðsluni sær ikki út av nógvum í stóru myndini, men framleiðslan roynist framvegis væl, og í juni framleiddi sólorkulundin í Sumba streym til tað, sum svarar til miðalframleiðsluna hjá 77 húskjum. Besta dagin í juni rakk framleiðslan upp á 1,97 MWt.


text:
Í samfull 40 ár hevur Magni staðið fyri startinum
Eingin Ólavsøkuróður uttan nógva sjálvbodna hjálp! Ein sum hevur verið serliga trúfastur og hartil drúgvur er Magni Nielsen. Í samfull 40 ár hevur Magni staðið fyri startinum. Magni byrjaði at leggja startin, árið eftir at starturin varð fluttur inn har starturin er í dag og hevur staðið fyri honum síðan.
Á myndunum síggja vit Magna, sum vit kenna hann best‚ afturi í rong í jolluni har hann stimar runt og hjúklar um startin.
Nú Ólavsøku rokanin er av, hava vit verið inná gólvinum og givið Magna eina lítla gávu, sum takk fyri hjálp og beinasemið.
Tað skrivar Havnar Róðrarfelag
Mest lisið í farnu viku
Dagur og vika eigur at koma við eini umbering
Vespureiðrið (152) - 21. sept. 2020
NOVA úr Suðuroynni (49) - 23. sept. 2020
Samrøða: Jógvan Poulsen, USA-fjeppari
Farmurin var sandur, grús og bátar
Samrøða: Pál Weihe um Koronavirus
Svenski forsætisráðharrin Løfven leypur á tilfluttar brotsmenn
Nú kemur Hannah Arendt í øllum førum til Føroyar
Nýggi Borgaralistin heldur almennan uppstillingarfund
Lækni í Eysturkommunu
Reiðari stillar upp á lista B
Norröna fær áleið 50 kabinur aftrat
Á Torginum 22. sept. 2020 - Samrøða: Jóna og Jóannis Skorheim
Heldur rakt av einum meteori enn at Trump verður aftur valdur forseti
Teir hava uppiborið sítt serliga pláss, sum eitt slag av tøkk fyri leiklutin
Úr bandasavninum: Samrøða við Olga Jóhanna Magnussen
Petur Hans Dahl, veðurfrøðingur: Veðurvánir fyri hesa vikuna (vika 39)
Føroyska arbeiðið í Eliaskirkjuni 40 ár
Borgarliga kumpassin má rættast og nýggj kós setast
Lógarinnar langi armur: Bróðir Manchester bumbaran dømdur
Grísarnir flúgva, áðrenn flogferðslan verður CO2-frí
Annika Olsen: Heilsan til føroyskar veteranar
Dimma.fo loysir
Eitt er neyðugt
Samband
Postboks 226
FO-600 Saltangará


text:
- Publiceret den 24 mai 2011
- Víst: 22965
Sum nevnt aðrastaðni, lógu Gjógv og Funningur saman í einum og øllum til umleið 1826. Tá fekk Gjógv frábýtt markatal, 15 merkur, sum er helvtin av jørðini í báðum bygdunum. Eisini vórðu bjørgini býtt tá. Funningsmenn býttu, og gjáarmenn tóku. Býtt var soleiðis, at øll bjørgini fram við landi - av Múlanum og vestur til Stein - vóru býtt javnt móti Búgvanum og Torvu. Gjáarmenn tóku Búgvan og Torvu, og hetta býtið av bjørgunum er galdandi dagin í dag.
Einaferð varð ein gjáarmaður spurdur, hví teir ikki tóku fastlandið heldur enn Búgvan og Torvu. Hann svaraði: "Tað er óneyðugt at taka fastlandið, tí skeiðin liggur hjá". Hetta skuldi óivað skiljast soleiðis, at bjørgini vóru so høglig, at har kundi tú altíð "sníkja" teg við stongini.
Funningsmenn munnu eisini hava verið væl nøgdir við sín part, tí bjargamaðurin Pól Jóhannes í Lon, úr Funningi, nevndi m.a. í eini útvarpssamrøðu, at hann helt, at bjørgini høvdu líka nógvan fugl sum Búgvin.
Hóast bjørgini eru býtt, so hava funnings- og gjáarmenn í góðum felagsskapi røkt tey. Gjáarmenn hava verið nógv í Funningsbjørgunum saman við funningsmonnum, meðan funningsmenn harafturímóti lítið hava verið í Búgvanum við gjáarmonnum - hvør orsøkin til tess man vera.


text:
Sierra Leona
Lyklatøl
Høvuðsstaður:
Freetown
Vídd: 71.740 km2
Fólkatal: 5.132.138
Alment mál: enskt
Átrúnaður: afrikanskir átrúnaðir 60% islam 30% kristindómur 10%
Stýrislag: lýðveldi við grundlóg
Sierra Leona
Í 1787 tóku bretar hetta landøkið og stovnaðu eitt ríki, ið varð ætlað leyslatnum afrikonskum trælum. Soleiðis fekk høvuðsstaðurin, Freetown, navn sítt. Enn eru nakrir eftirkomarar eftir hesar trælir; teir verða nevndir kreólar. Fjølmentastu fólkasløgini eru mendafólkið fyri sunnan og temnafólkið fyri norðan. Seinastu árini hevur stríð ímillum ættarbólkar elvt til borgarakríggj. Sierra Leona er av fátækastu londum í heiminum, og tríggir fjórðingar av fólkinum liva av landbúnaði.
Týdningarmesta útflutningsgrøðin eru kakao, kaffi, nøtir og pálmakjarnar (fræ, ið olja verður vunnin burturúr). Høvuðsgrøði er rís, sum verður dyrkað í áardølunum. Fjallarís verður dyrkað í dalslíðunum, og mýrirís í dølunum, sum standa undir í vatni í regntíðini. Roynt hevur verið at vaksið og ment rísgróðurin - til dømis við at fella skógin í mangrovumýrunum og leggja lendið inn til rísmarkir.
Nógvu steinsløgini í jørðini í Sierra Leona hava gjørt námsvinnu til týðandi vinnu, og teir útvinna eina mest av diamantum. Mekanisk amboð verða nýtt til útvinningina, men gimsteinarnir verða eisini høgdir úr klettunum við hond og skolaðir fram í áunum. Onnur steinsløg til útflutnings eru jarnmálmur, bauxit (sum aluminium verður gjørt úr) og rutile (sum titanium verður gjørt úr).
Vesturafrika
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.


text:
Go-Kart
Go-Kart
Einstaklingar:
Fleiri møguleikar eru, td:
Leiga av Go-Karti í 7 - 10 - 20 - 30 ella 60 min. við tíðar skráseting.
Kapping:
Kappingin er 10 min. venjing/qualify og so 3 kappingar á 6 rundur.
Hvør kappingin tekur uml. 1 tíma og vit viðmæla minst 6 luttakarar eru til hvørja kapping.
Føroya Tele Cup
Føroya Tele Cup er ein kapping sum er í mai mánað, og er ætlað øllum fyritøkum. Hon er bygd upp á tann hátt, at fyrst kappast fyritøkan innanhýsis fyri at finna ein vinnara, sum so umboðar fyritøkuna í finaluni, sum er síðsta sunnudag í mai.
Kappingarnar eru skipaðar við -
10 min. Venjing/ Qualify
3 kappingar á 6 rundur.
Mini LeMans
Mini LeMans er ein lið kapping, ið varar 5 tímar.
Fyri at luttaka skulu 3-5 fólk vera á hvørjum liði og at luttakararnir hava koyrt Go-Kart fyrr. Tað liði sum hevur koyrt flest rundir eftir 5 tímum hevur vunnið.
Kappingin er leygardagin 28. juni. kl.8 2020
Hey Kappingin
Vit samlað 10 tey skjótastu ígjøgnum ári til eina finalu kapping, har vinnarin fær eitt gávukort frá Hey á kr. 5000,-
Øll eru við í Hey kappingini.
Fyri at luttaka í kappingini skalt tú hava skjótastu ella næst skjótastu rundina í mánaðinum. Og her er talan um Mai, Juni, Juli, August og September mánaðirnar.
Endaliga kappingin er sunnudagin tann 29. September og verður koyrd eftir somu reglum sum FTC: 10 min. venjing/qualify og síðan 3 kappingar á 6 rundu.
Okkara meistaraskap
"Okkara meistaraskap" er ein nýggj kapping har tú kappast 14 kappingar í 7 umførum. (2 kappingar sama dag)
Samla vinir/arbeiðspláss/bindiklubb ella onnur til hetta einastandandi tiltak.
Min 6 luttakarar pr koyring.
Kappingin verður koyrd ein ávísan dato
Kappingarnar eru bygdir upp soleiðis at byrja verður við 10 min venjing/qualify og so verður koyrt 2 kappingar á 12 rundu.
Stigini frá hvørjari kapping vera løgd saman, og tann sum hevur minst stig tá 14 kappingar eru koyrdar hevur vunnið.
nr 1 fær 1 stig og nr 2 fær 2 stig o.s.v.
Steyp og heiðursmerkir kunnu keypast við kappingini.
Kappingin kostar 1998 kr fyri hvønn sum verður goldið tll fyrstu koyring.
Her sært tú golul úrslitið av kappinginum https://speedhive.mylaps.com
Bílegg pláss á 608888 ella sus@sus.fo
2016 R.Árting
Longd
Føroya Tele Cup.
Mini LeMans AD-IMPORT (Tanja Dahl, Birita Haasen, Benjamin M Danielsen)koyrt á Føroya tele
2017 Koffi
Longd. ca 650m
Føroya Tele Cup. Hjálpirót (Tummas Óli Olsen)
Mini LeMans. AD-IMPORT (Tanja Dahl. Birita Haasen Benjamin M Danielsen)
2018 H.Rasmusen
Longd.ca.570m
Føroya Tele Cup. G-Cargo (Ólavur Hvíthamar)
Mini LeMans. AD-IMPORT (Tanja Dahl, Birita Haasen, Benjamin M Danielsen)
Hey kappingin. Rúni Árting
2019 R. Simonsen
Longd.ca.670
Føroya Tele Cup. Demich (Hans Magni Danielsen)
Mini LeMans. AD-IMPORT (Tanja Dahl, Birita Haasen, Benjamin M Danielsen)
Hey kappingin. Gunnar Dam
Go-kart kappingarnar byrjaðu í 2008 og kallaðu vit tær fyri Føroya Tele Cup. kappingin var hildin á parkerings økinum á høvuðssætinum hjá Føroya Tele í Hoyvík.
Kappingin er skipa soleiðis: Byrja verður við 10min Qualify, hetta er samstundis venjing, eftir hetta eru 3 kappingar har tann ið vinnur fyrstu kappingina byrjar aftast í næstu kapping o.s.f
Ári eftir, í 2009, byrjaði Mini Lenans ið er ein lið kapping, við 3-5 luttakarum á hvørjum liðið, har koyrt verður í 4 Tímar út í eitt, vinnarin er tað liði ið hevur koyrt flest umgangir tá tíðin er av.
Ì 2015 fingu vit nýggja útgerð, Go-kartar, og sigast má at teir vóru kærkomnir. Teir gomlu ið høvdu tænt síðani 2008 vóru nú illa slitnir og máttu fleiri umvælingar til nærum hvørja kapping fyri at hava teir koyrandi . 2015 var eisini árið har skipa var fyri fyrstu koyrifrálæruni, hetta var skipa sum ein blanding av undirvísing við teori og koyring, og vardi í 4 tímar.
At undirvísa hava vit haft nakrar av Føroya bestu koyrarum:
2015 Rúni Àrting og Tórolvur Samuelsen
2016 Tórolvur Samuelsen Erling Dalsgaard og Torkil Hansen,
2017 Tanja Dahl, Birita Hansen og Benjamin Magnason Danielsen
2019 Agnar Dahl
Øll hava tey vunnið fleiri av teimum kappingunum í hava verið.
Nevnast kann til stuttleika at Tanja Dahl, Birita Hansen og Benjamin Magnason Danielsen luttóku sjálv í 2015 og 2016 á skeiði og hava síðani 2017 baði hildið skeið og ikki minst vunnið mini Le-mans 5 ferð.
Í 2017 fluttu so kappingarnar niðan á Skarðshjalla til nýggjar og góðar umstøður. Møguleikar eru nú fyri at broyta breytina á hvørjum árið og lætt at tillaga hana til Road race, knallert kappingar, tað hettar er aktuelt.
Breytirnar vera navngivnar eftir viðkomandi ið hevur uppsett tær.
2016 R. Árting eftir Rúna Árting
2017 Koffi eftir Petur Martin Johansen
2018 H. Rassmusen eftir Henrik Rassmusen
2019 R.Simonsen eftir Rana Simonsen


text:
Tiltøk
Upphiting til seinnu FM-finaluna hjá kvinnunum
22.04.2016
Upphitingin við andlitsmáling o.a. til seinnu FM-finaluna millum Neistan og Kyndil, byrjar i kantinuni í Høllini á Hálsi kl. 13.15
Dysturin byrjar kl 15.00
Kvinnurnar hava brúk fyri okkum øllum viðhaldsfólki, so komið við, ung sum gomul, og minnist til at verða i onkrum bláum, so vit síggjast og ikki minst hoyrast.
Vælkomin i kantinuna í Høllini á Hálsi til tær bláu strikurnar og eina góða byrjan
Vónandi síggja vit nógv. 😊
GG: Kostnaður til finaluna er kr.100,- fyri vaksin og kr.30,- fyri børn. Neistin bjóðar tó okkara egna ungdómi ókeypis til finaluna - eittans krav er, at tit eru í bláum :)
Fyrsta FM-finalan hjá kvinnunum
20.04.2016
Kyndil-Neistin, fyrsta FM-finalan hjá kvinnunum, mikudagin kl. 18.30
Upphitingin til fyrstu FM-finaluna millum Neistan og Kyndil, byrjar i Neistarúminum kl. 16.30
Dysturin byrjar kl 18.30
Kvinnurnar hava brúk fyri okkum øllum viðhaldsfólki, so komið við, ung sum gomul, og minnist til at verða i onkrum bláum, so vit síggjast og ikki minst hoyrast.
Vælkomin i Neistarúmið til tær bláu strikurnar og eina góða byrjan
Vónandi síggja vit nógv. 😊
Seinna FM- finalan verður leygardagin kl.15.00 (tá eigur Neistin heimadyst)
Neistadagar á torginum í SMS
14.03.2016
Síggjast í SMS. Blátt er Gott.
FINALURNAR LEYGARDAGIN
13.02.2016
Leikarar, venjarar, foreldur, ja øll Neistafólk
Leygardagin fara vit í høllina á Hálsi at stuðla okkara kvinnum og monnum.
Kvinnurnar spæla ímóti VÍF kl 13.30
og
mennirnir móti H71 kl 16.00
Upphiting verður í FIMI frá kl 11.30
Vit bjóda fiskasuppu og okkurt gott til børnini - andlitsmáling er eisini á skránni.
Møtið fjølment, í góðari tíð og í bláum klæðum!
Blátt er gott
Heilsan nevndin
GG: Kostnaður til finalurnar leygardagin er 100,-kr fyri vaksin og 30,-kr fyri børn. Sunnudagin er kostnaðurin 70,-kr fyri vaksin og ókeypis fyri børn
https://www.facebook.com/events/1721676031411438/
Kyndil-Neistin, kvinnur-í dag kl.18.00. Neistin-Stíf, menn-í morgin kl.15.00
06.02.2016
Blátt er gott!
Bæði okkara kvinnur og menn hava brúk fyri, at øll Neistafólk koma niðan í høllini Í DAG KL.18.00 og Í MORGIN KL.15.00.
Tørvur er á at viðhaldsfólk hjá Neistanum heppa og stuðla alt tað tey megna, fyri at bæði kvinnur og menn kunnu koma í sjálva steypafinaluna.
Tað er brúk fyri okkum bláu vidhaldfólkum.
Væl møtt!
Neistin
Bussur koyrur inn á Skála í kvøld
04.02.2016
Í kvøld eru tað okkara menn, sum skulu í eldin til fyrsta semifinaludystin móti Stíf.
Dysturin byrjar kl.20.00, á Skála
Bussur ferð frá Neistarúminum kl.18.30
Mennirnir hava eisini brúk fyri okkum bláu vidhaldfólkum
Væl møtt!
Neistin
Hálvfinalurnar standa fyri framman
03.02.2016
Bæði miku- og hóskvøldið er Neistin partur av hálvfinaludysti í Coca Cola-kappingini
Í fjør átti Neistin umboð í bæði mans- og kvinnufinaluni í steypakappingini, og enn er møguleiki fyri, at vit kunnu endurtaka hetta.
Hjá kvinnunum eydnaðist tó ikki at tryggja sær oddasessin í bólkinum. Tað hevði givið eina á pappírinum lættari mótstøðu, men tað man nú verða minni munurin, tá alt kemur til alt.
Veruleikin er undir øllum umstøðum, at vit spæla tvær grannauppgerðir móti Kyndli, áðrenn vit vita, um vit røkka finaluplássinum.
Eingin ivi er um, at spælarar okkara tá skulu vísa meira, enn tær gjørdu móti StÍF, tá vit taptu dystin um oddasessin í okkara bólki. Men verður talan um meira ferð og meira vilja, so vita vit eisini, at vit hava nakrar kvinnur, sum eru førar fyri at basa allari mótstøðu.
Neistamenn tóku tey flestu á bóli við at vinna sín undankappingarbólk. KÍF og VÍF á útivølli kastaðu trý stig av sær, og so kundu vit vissa okkum oddasessin við trivaligum heimasigri móti Team Klaksvík.
Í hálvfinaluni bíðar StÍF, sum meira enn tey flestu ber orð fyri at vera steypalið burturav. Teir tykjast trívast best í júst intensa spenninginum, sum ein steypakapping ber við sær, men hinvegin prógvaðu okkara menn longu í fjør – og fyri sovítt eisini nú í bólkaspælinum – at hetta eisini eru umstøður, sum vit trívast í.
Í hálvfinalunum verður spælt soleiðis:
Kvinnur
3. februar kl. 20.00 Neistin-Kyndil
6. februar kl. 18.00 Kyndil-Neistin
Menn
4. februar kl. 20.00 StÍF-Neistin
7. februar kl. 15.00 Neistin-StÍF
Fløskusamling
29.01.2016
Fyri skjótt 3 vikum síðani høvdu vit fløskusamling fyri allar leikarar, sum fara til Partille Cup í summar.
100 Neistaleikarar á hondbóltskúla millum jól og nýggjár
27.12.2015
28. og 29.des skipar Neistin fyri hondbóltsdøgum fyri U10,U12 og U14.
Hettar er annað árið á rað, at skipa verður fyri hondbóltsdøgum millum jól og nýggjár. Seinasta ár eydnaðist tað sera væl og vóna vit tað sama í ár. 85 leikarar hava meldað til, og saman við venjarum og hjálparfólkum vera vit fleiri enn 100 luttakarar.
Hondbóltsdagarnir vera í Kollafirði. Umstøðurnar í Kollafirði eru sera góðar, har er bæði ítróttarhøll, fimleikarhøll, svimjihøll og skúli knýtt saman og er tað tí sera lætt at koma frá einum venjingarstaði til annað
Vit gleða okkum til hondbóltsdagarnar 2015!
Hondbóltsdagar fyri Neistaleikarar
08.12.2015
Hondbóltsdagar fyri Neistaleikarar
U10, U12 & U14 Í Kollafirði 28. & 29. Desember 2015
Aftur í ár skipar Neistin skipar fyri Hondbóltsdøgum fyri gentur og dreingir,
ið leika við U10, U12 og U14.
Neista hondbóltsdagarnir verða í Kollafirði millum jóla og nýggjárs,
í døgunum 28. og 29. desember. Vit yvirnátta í skúlanum í Kollafirði.
Kostnaður fyri hondbóltsdagarnar er 300,- kr. fyri hvønn.
Íroknað prísinum er m.a gisting 1 nátt, matur, svimjing og T-shirt.
Støddin á T-shirt verður skrásett við tilmelding
Tilmelding er gjøgnum heimasíðuna hjá Neistanum
Seinasta freist at melda til er fríggjadagin 18.desember
Strandingar á vitjan
05.12.2015
Kvinnurnar hjá okkum eru greiðir favorittar sunnudagin, meðan tað er lagt upp til heilt spennandi dyst hjá monnunum
Bæði kvinnur og menn hjá Neistanum skulu í eldin sunnudagin, og í báðum førum er tað StÍF, sum er mótstøðuliðið.
Kvinnurnar leggja fyri, og her er eingin ivi um, at okkara eru favorittar. Á Skála vunnu vit stórsigur fyrr í heyst, og meðan vit liggja ovast á stigatalvuni, hevur StÍF higartil vunnið sær fýra stig fyri átta dystir.
Hjá monnunum er StÍF hinvegin frammanfyri okkum. Strandingar hava vunnið sær níggju stig fyri sínar 10 dystir, meðan okkara hava seks stig. Á Skála gjørdist talan um tepran sigur til strandingar fyrr í heyst, men kanska Jónleif hevur funnið sær onkran nýggjan trumf móti liðnum, sum hann helst kennir best av øllum.
Dystir í dag,
22.11.2015
í Høllini á Hálsi, hjá kvinnum og monnum
Neistakvinnur taka ímóti VB og byrjar dysturin kl.14.30
Hjá monnunum er tað KÍF sum kemur á vitjan og byrjar dysturin hjá monnunum kl.16.00
Aftur í eldin í kvøld
18.11.2015
Kvinnur og menn skulu aftur í eldin í kvøld, í Høllini á Hálsi
Kvinnurnar taka ímóti Stjørnuni og byrjar dysturin kl. 18.30
Menninir taka ímóti H71 og byrjar dysturin kl.20.00
Grannauppgerð
12.11.2015
Spennandi grannauppgerð í Høllini á Hálsi í kvøld hjá kvinnum og monnum (Kyndil-Neistin)
Kvinnurnar spæla kl.18.00
Mennirnir spæla kl.19.30
Aðalfundur
29.10.2015
Hondbóltsfelagið Neistin hevur aðalfund
hósdagin 29.oktober kl.20.00, í Neistahølinum
Skrá sambart viðtøkum felagsins
Innkomið mál frá nevndini:
- Aðalnevndin verður víðka frá 5 limum til 7 limir + 2 tiltakslimir
Hava limir ynski um mál, sum verða tikin upp á aðalfundinum- og ella broytingar í viðtøkum felagsins, skulu hesi verið nevndini í hendi í seinasta lagi 6 dagar fyri aðalfundin
Atkvøðurætt hava limir, sum eru 14 ár og eldri. Fyri limir yngri enn 14 ár kunnu foreldrini møta á aðalfundi við tali- og atkvøðurætti. Øll foreldur at limum undir 18 ár hava møti- og talirætt á aðalfundum felagsins. Valbærur er hvør limur, sum er myndugur.
Nevndin
Foreldrafundir
5 & 6.10.2015
fyri ungdómsliðini hjá Neistanum
Stað: Kantinan í høllini á Hálsi
Mánadagin 5.okt. 2015 kl. 20.00
U8, U10, U12 (gentir og dreingir)
Týsdagin 6.okt. 2015 kl. 19.00
U14, U16, U17 (gentir og dreingir)
Skrá
1. Ungdómsmennarin Scott Harrington
- greiðir frá sínum leikluti í felagnum
2. Venjarnir
- greiða frá, hvat teir arbeiða við komandi kappingarár
3. Nevndin
- Neistadagar (felagstiltøk)
- Neistadraktin
- PartilleCup 4.-9. juli 2016
- Tiltøk (innsavnan av peningi)
- Limagjald
- Ymiskar uppgávur til heimadystirnar hjá Hvonn og FTZ og dystir hjá ungdóminum
- foreldraumboð
- Ymiskt
- Spurningar
Gleða okkum at síggja tykkum øll
Neistin
FTZ
11.10.2015
HVONN
10.10.2015
Grannauppgerð
26.09.2015
millum Neistin og Kyndil verður í Høllini á Hálsi í dag
Kl.14.30 spæla kvinnurnar Neistin-Kyndil
Kl.16.00 spæla mennirnir Neistin-Kyndil


text:
Er áhugi fyri at stovna Seniorbólk?
Umsóknarfreistin 4. ársfjórðing 2019
Luttøka úr Føroyum á SeniorTeater Camp
Sóley Danielsen ferð til Danmarkar at undirvísa
Sóley Danielsen ferð í komandi døgum til Danmarkar at undirvísa og leikstjórna, hetta er ein liður í einum samarbeiði millum sjónleikaraskúlan í Klaksvík og ein dramabólk í Danmark.
Samarbeiðið kom í lag í summar tá Klaksvíkar sjónleikarafelag var við sínum børnum á Norðurlendsku barnasjónleikarfestivalinum í Østersund, har hittust Sóleyð og Pernilla sum var lærari hjá donsku børnunum, fyri fyrstu ferð.
Tær báðar komu skjótt á bylgjulongd og fingu áhuga í arbeiðinum hjá hvørjum øðrum og byrjaðu at deila hugskot og royndir og blivu samdar um at hetta mátti roynast í veruleikanum og tí avgjørdu tær í samarbeiði við teirra avvarðandi sjónleikarafeløg at eitt skiftislærara samarbeiði hevði verið spennandi at roynt. Tað byrjar við at Sóleyð ferð nakrar dagar til Danmarkar at undirvísa, hetta endar við einari framførslu, seinni kemur so Penilla Nedergård til Klaksvíkar at undirvísa og somuleiðis endar tað við einari framførslu.
Hoyr eisini samtalu við Sóleyð Danielsen sum var í Brunsj 24.10.2013


text:
Páll Isholm hevur gjørt ein nýggjan Ægir sang til okkara svimjara.
Sera góðir og hann er júst tað Ægir stendur fyri, lívligur og við fullum drøni fram, hetta skrivar Páll Isholm á sín Facebook vanga og hoyr sangin, sum er lagdur út á YouTube, klikk link niðast á síðuni.
Tá man ikki dugir so væl at svimja, so kann man altíð gera ein sang 😉
Magni Huusgaard fær tað at svinga við tangentunum, og Karl Martin Samuelsen syngur so frálíka væl.
Ein koronaheilsan til tykkum røsku svimjarar, sum blivu tvungnir at halda langan steðg, júst sum formurin var við at vera har. Men vit mugu bara halda á og rópa GO Ægir!!!
Koyrið ‘for’ frá og lurtið væl, tí hetta er júst sum í hylinum. Einki drál, men full ferð framm 🙂
SáH
Vit rópa Ægir go, vit syngja Ægir go go
vit skrála inntil sigurin er komin í hús
so svimja vit og kempa og vit rópa um kapp
So eingin framvið slapp
Go Ægir, Ægir, Ægir
Metini sundir skræðir
Go Ægir, Ægir, Ægir
gull er okkar’ mál
Um tað er 1, 2, 3, 4, 5 ella seks
hvør geilin er ger einki einki talkompleks
vit gera tað vit kunnu og eitt sindur afturat
Og elska góðan mat
Go Ægir, Ægir, Ægir
Metini sundir skræðir
Go Ægir, Ægir, Ægir
gull er okkar’ mál
Um tað er firvald, bringa, ryggur ella svim sum tú vilt
vit geva alt vit orka sjálvt um vit fáa ilt
tí gullið tað er málið hvørja einastu ferð
heima og úti í tí stóru verð
Go Ægir, Ægir, Ægir
Go Ægir, Ægir, Ægir
Go Ægir, Ægir, Ægir
gull er okkar’ mál
Go Ægir, Ægir, Ægir
Go Ægir, Ægir, Ægir
Go Ægir, Ægir, Ægir
gull er okkar’ mál


text:
af Dina Bech | jan 25, 2017 | Hvat lærir Bíblian? #1 Watch this video on YouTube Fer ein frelstur nakrantíð fortaptur? Er ein av sonnum vorðin endurføddur, kann hann aldri fortapast! Hin trúgvandi er bjargaður og tryggur fyri allar tíðir! Vit taka her sjey brot úr Bíbliuni, sum prógv fyri hesum undurfulla...
af Dina Bech | jan 20, 2017 | Skapandi // DIYWatch this video on YouTube Her er eitt skapandi video (DIY), har vit gera orðleysu litbókina og tvey armbond, ið kunnu nýtast at evangelisera við ella til egið brúk, serliga í samband við frelsu og frelsuvissu. Tilfar: Bók: Ymisk papp, límstift, límpistól,...
af Dina Bech | jan 17, 2017 | Lív og atferð hins trúgvandi #2 Watch this video on YouTube .❤Frelsuvissa: Vit hava í undanfarnu videounum snakka um endurføðing ella “frelsuvegin”. Mong av tykkum kenna “vegin til frelsu”, men mong av tykkum ivast um tit veruliga eru frelst. Við øðrum...


text:
Viðmerking um uppskotið hjá Jenisi av Rana, um at striptease ikki skal vera loyvt í Føroyum.
Sjálvandi skal eingin noyðast at strippa, við tvang ella av neyð. Men tað skulu sosialar skipanir tryggja – ikki forboð.
Uppskotið hjá Jenisi, um at banna striptease í Føroyum, er bara enn ein roynd hjá Miðflokkamanninum at buka føroyingar í høvdið við sínum kristna moralgassa. At Jenis ballar inn uppskotið í misnýtslu, kvinnuhandil og skøkjulevna tekur ikki burt, at Jenis og hansara flokkur byggja flest øll síni uppskot á, hvørt okkurt er synd ella ikki.
Eg hugdi við samkenslu at sendingini um Victoriu. Tað er ordiliga synd, at hon varð misnýtt, tá hon var barn. Vit eiga at gera alt fyri, at tílíkt ikki hendur og fyri at taka hond um offrini. Eingin ivi er um, at fólk hvørs mørk eru brotin í ungum árum, kunnu fáa onnur mørk enn flestu okkara. Hetta ger tí møguliga, at tey hava lættari við at fungera í tílíkum markbrótandi virksemið, sum tað at strippa.
Men aftur her má sigast, at misnýtslan er trupulleikin – ikki strippið.
Um eg havi hug til at gjalda fyri at síggja eina kvinnu ella mann lata seg úr, so er tað ein spurningur millum meg og viðkomandi. Strippið hendir vanliga í náttklubbum, har øll eru vaksin, og eiga at kunna avgera sjálvi, um tey vilja luttaka í hesum, tí rakar hetta hvørki Jenis ella nakran annan.


text:
Greinar eftir John Kjærbo-Eystan Á
Á Niðanfyri eru nakrar greinar, ið bátsformaðurin á Tjaldrinum - John Kjærbo-Eystan Á hevur skrivað.
Allar greinirnar hava staði í Dimmalætting.
- Tá Tjaldrið bjargaði Star Firth
- Tá ið Tjaldrið tók tann fyrsta veiðitjóvin
- Ólavsøkuhál
- Tá vaktarskipði Tjaldrið kom til Føroyar
- Tá trolið er úti fiska vit - vit spæla ikki billiard
- Sjóbardagin millum Ólav Halga og Sea Shepher
- Ein kanón fongur
- Sólborg
- Andrea Doria
- Tá Tjaldrið sleipar Star Finlandia
- Høgifossur missir róðri á veg heim úr Grønlandi
- Tjaldrið tekur franska trolara á Munkagrunninum
- Eitt meskamát og annað
- Langtandi manni tykist longst at liva
- Ljósini í Thule blivu burtur undir flogfarinum og flogskiparin gav ordrar til at leypa út
- Jólanátt í deyðans valdi


text:
Fríggjadagin 20.09.13 skipaði nýggja nevndin í felagnum Verjið Børnini seg.
Tað boðar felagið frá.
Nevndin hevur skipað seg soleiðis:
Sunneva Mohr - Forkvinna
Vibeke Michaelsdóttir - Næstforkvinna
Mirjam Høj – Skrivari
Maria á Boðanesi - Kassameistari
Rebekka Olsen – Nevndarlimur
Nýggja nevndin fer komandi tíðina at arbeiða við at fáa upplýsing um kynsligan ágang út á stovnar og skúlar, her verður hugsað um faldarar og eina bók, ið gamla nevndin hevur arbeitt nógv við.
Eisini skal arbeiðast við nýggju heimasíðuni, ið er væl ávegis. Hon skal mennast og har skulu liggja leinkjur til børn og vaksin, ið vísir teimum, hvussu tey skulu fyrihalda seg, um tey koma út fyri ella hava verið fyri kynsligum ágangi.
Víðari er ætlanin at arbeiða við at gera filmsbrot, ið kunnu leggjast út á alnótina við yvirornaða boðskapinum: »Hetta er mín kroppur – tað er ikki mín skyld«.


text:
Liðtímar
Liðtímar
Úrslitagóð venjing saman við burn liðinstruktørum
BURN-SIRKUL
Tímin leggur dent á vøddastyrkju og treysti. Fyrimunurin við sirkulvenjing er, at tú fært vant allan kroppin í ein tíma. Somuleiðis gevur samspælið ímillum styrki og konditión eina skilagóða heildarvenjing fyri kroppin. Egin kropsvekt og amboð verða nýtt.
FAT BURNER
Venjing, har útgangsstøðið er venjing við egnari kropsvekt. Venjingin er samansett við konditións-, úthaldnis- og styrkivenjingum, ið eru við til at bøta um konditiónina, kropsstyrkina og tónar kroppin samstundis. Onkur amboð verða nýtt. Venjingin er skipað í intervallum og skift verður ímillum 2 sløg av venjingum, t.d. konditión og styrki. Endamálið er at fáa úrslitagóða heilkroppsvenjing.
BIKINI BURN
Ein tími, har tú lærir grundleggjandi styrkivenjing. Styrkivenjing økir um kropsforbrenningina og ávirkar tí feittforbrenningina í kroppinum samstundis. Høg forbrenning førir við sær, at kroppurin minkar um fitievnið í kroppinum, og vøddarnir blíva tí lætt tónaðir. Útgangsstøðið er at venja allan kroppin við vektum. Løtt upphiting er við í tímanum. Endamálið er at blíva sterkari og at fáa flottari formar.
BOOTY BURN
Ein klassikur "trimmari", sum gevur kroppinum avbjóðandi venjingar, ið menna og bøta um fleksibilitet, styrki og úthaldni. Ein sera effektivur tími, ið gevur grundarlag til góða venjing og teknikk. Tímin hóskar seg til øll og venjingin er hørð, fjølbroytt og gevandi.
BOKSING
Ein tími til tín, ið sóknast eftir avbjóðingum innan styrki og úthaldandi venjing. Hetta er ein harður tími við høgum intensiteti, ið serliga rakar kropskjarnuna. Tímin er samasettur av slag-, styrki-, búk-, rygg- og konditiónsvenjingum. Amboð, so sum sandsekkir, boksihandskar, pletthandskar og hoppibond, verða nýtt. Instruktørurin gevur tær motivatión, so tú pressar teg undir allari venjingini, og somuleiðis tryggjar tær eina úrslitagóða venjing.
BURN SPINNING
Ein konditiónsvenjing, ið tryggjar tær eina høga kaloriuforbrenning. Instruktørurin leggur lag á við ymsikum venjingarætlaninum, har ferðin og tyngdin/mótstøðan er ymisk. Tó kann tyngdin/mótstøðan á súkklunum stýrast hvør fyri sær, og tí hóskar hesin tímin til øll. Tónleikurin setur eisini sítt dám á tíman og ger tað hugaligari at spinna. Súkklan, ferðin og intensiteturin eru amboðini til tíman, og eru við til at bøta um konditiónina, gevur úthaldni og tónar beinini. Súkklurnar eru av merkinum Tomahawk, ið hevur vunnið viðurslønir fyri kvalitet.
BURN REMIX
Ymiskir instruktørar fara at seta dám á tíman og harav navnið “REMIX”. Øll, ið hava BURN limaskap kunnu luttaka, umframt tey, ið hava klippikort.
PILATES
Ein umtóktur venjingarháttur, sum ger vøddarnar langar og fimar og harumframt ger kroppin fastan. Venjingin er samansett við strekkirørslum og styrki við egnari kropsvekt, og er andadrátturin eisini ein týðandi partur. Útgangsstøðið er kropskjarnan, har djúpu búk- og ryggvøddarnir eru, og tí roynist venjingarhátturin væl, um tú vilt bøta um kropsburðin og javnvágina í øllum likaminum. Harumframt verður kroppurin bæði sterkari og betur útstrektur.
KETTLE BURN
Um tú hevur hug at royna eina øðrvísi og spennandi venjing, so er KETTLE BURN júst tímin. Ein spildurnýggjur tími við alskyns sløg av venjinum við kettlebells. Venjingin fevnir um bæði styrki og sýruvenjing. Allir vøddar verða vandir, men venjingin rakar serliga kropskjarnuna. Instruktørurin er danmarksmeistari í kettlebells og hevur tí góðar royndir at venja við kettlebells.
BURN POWER
Fleiri ymiskar venjingar í einum tíma. Endamálið er at venja allan kroppin við hópin av amboðum, so tú fært eina úrslitagóða heilkropsvenjing. Útgangsstøðið er sirkulvenjing, tó verður ikki vant í postum. Tímin bøtir um heilsustøðuna, tú fært betri konditión, tónaðar vøddar, blívur sterkari samstundis við at tú fært betri orku, og harav navnið Burn “Power”.


text:
Tveir dystir í SMS-deildini eru leiktir seinnapartin.
Í Klaksvík tók Stjørnan imóti Neistanum. Í 1. hálvleiki var leikferðin høg, og nógv góð mál vórðu skotin. Eftir at Neistin tók eina leiðslu uppá 6-3, hevði Stjørnan eina sera góða periodu. Men móti endanum av hálvleikinum tók Nesitin yvir, meðan heimaliðið gjørdi alsamt fleiri feilir.
Stjørnan royndi at hanga í allan 2. hálvleik. Neistin helt allatíð eina frástøðu og við góðum álopsspælið og ágangandi verjuspælið, koyrdu tær sigurin heim. Neistin hevur nú 9 stig.
Á Skála vann VÍF greiðan sigur. Greipuvinnararnir vóru á odda 19-6 í hálvleikinum. Í 2. hálvleiki kom StÍF betri við, og tá seinasta bríksl ljóðaði var munurin 11 mál.
Stjørnan - Neistin 22-28 (10-14)
Toppskjúttar: Mina Sirdal og Tóra Eliasen 6 mál, Ingunn Kristina Persson 6 mál
StÍF-VÍF 19-30 (6-19)
Toppskjúttar: Rebekka Zachariassen 6 mál, Durita C. Jojic 9 mál
SMS kvinnur støðan
1. VÍF 11 stig (7 dystir)
2. H71 10 stig (5 dystir)
3. Neistin 9 stig (7 dystir)
4. Kyndil 4 stig (6 dystir)
5. Stjørnan 3 stig (6 dystir)
6. StÍF 1 stig (7 dystir)


text:
Í fótafari Paulusar
Í fótafari Paulusar er ferðabók.
Ein bók fyri fólk, ið ferðast og vilja hava okkurt serligt burtur úr ferðini.
Arne Falk-Rønne hevur gingið í fótaslóð Paulusar, soleiðis sum hann í mong ár ferðaðist ígjøgnum londini í Næreystri, til hann endaði sínar dagar sum pínslaváttur í Róm.
Á stak áhugaverdan hátt knýtir hann fortíð og nútíð saman til eina modernaða ferðafrásøgn.
“Eg setti mær fyri at ganga somu gøtur, sum Paulus gekk, og skriva um plássini. Tí er hetta ein ferðabók. Men á leiðini gjørdi eg mær eisini eina mynd av manninum Paulusi og royndi tí at lýsa mannin, lív og ferðir hansara.”
LES BROT ÚR BÓKINI HER (s. 8-16)
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Klokkan 17 sunnudagin spæla Føroyar seinasta EM-undankappingardystin móti Danmark í Gigantium høllini í Ålborg. Danmark er risafavorittur til at vinna á Føroyum, men føroyska liðið hevur veruliga orsøk til at stríðast fyri at røkka einum sokallaðum "heiðurligum tapi".
Føroyar kappast nevnliga við Belgia, Slovakia, Finnland og Estland um at gerast millum fimm teir frægastu fýrararnar í teimum átta EM-undanbólkunum, so sleppast kann undan at kappast í undanundankapping til komandi EM-undankapping. Sjúrður H. Hoydal, hondbóltsfrásøgumaður hjá FM1 metir, at vit kunnu enntá sigla uttanum skerini um vit gerast nummar fimm av teimum átta fýrarunum.
Støðan millum teir átta fýrararnar í teimum átta EM-undanbólkunum er í løtuni hendan:
Sjúrður H. Hoydal sigur beinleiðis frá dystinum millum Danmark og Føroyar á FM1. Gunnar Djurhuus verður viðmerkjari. Byrjað verður við upptakt klokkan 16. Øll kunnu lurta eftir sendingini á www.midlar.fo, og annars á FM 88,7, FM 91,7, FM 93,9, FM 95,5 og FM 98,7. Undir frásøgnini fer manningin á FM1 at kunna um hvussu tað gongur hjá Belgia, Finnlandi og Estlandi í teirra dystum. Eftir er bert at vóna, at tað gongur okkara veg í morgin.
Samrøður koma út á in.fo aftaná dysturin er liðugur.


text:
Heilsuskúlin er í Suðuroynni ikki á mánanum!
2020-01-17 00:13
Í fleiri umførum hevur Bergun Kass seinastu árini lagt eftir Heilsuskúla Føroya tí skúlin er í Suðuroynni – og nú er Bergun á enn einari herferð. Í viðmerkingum seinastu dagarnar hevur Bergun Kass aftur víst á, at tað er ein katastrofa at Heilsuskúli Føroya liggur í Suðuroynni. – Bergun heldur hetta forðar fyri at fólk fara undir útbúgving á Heilsuskúla Føroya, og sigur eisini í viðmeriking, at fólk eins væl kunnu fara til Danmarkar á heilsuhjálpara ella heilsurøktara útbúgving, sum at fara til Suðuroyar at nema sær útbúgving.
Flestum kunnugt, so hava føroyingar í túsundtali í áratíggju leitað um firðir og sund og ikki minst út í heim at nema sær útbúgving. Hesi hava í flestu førum verið burturi heimanífrá í 4-7 ár – og í flestu førum á útbúgvingarstovnum uttanlands.
Men við uppraðfesting av útbúgvingartilboðum í Føroyum seinastu árini eru alsamt fleiri útbúgvingartilboð komin í Føroyum. Flestu útbúgvingarnar eru staðsettar í Havn, nakrar eru tó í Klaksvík, og nakrar í Suðuroynni, og so ber eisini til at taka miðnámsútbúgving í Vestmanna og í Kambsdali. Økta talið av útbúgvingartilboðum í Føroyum er fyri okkum øll og fyri Føroyar eitt veldugt framstig. Nú hevur ein partur av teimum, sum fyrr máttu av landinum í útbúgvingarørindum, møguleika at taka útbúgvingina her í Føroyum – og hava stutta farleið heim, hvar enn tú býr í landinum !
Heilsuskúli Føroya var stovnaður í 2000 og staðsettur í Suðuroynni. Heilsuskúlin er ein vælvirkandi skúli, sum hevur eitt gott skúlatilboð. Flestu næmingarnar, sum koma til Suðuroyar á Heilsuskúla, fara heimaftur við góðari útbúgving og ríkum upplivingum.
Onki óvanligt er í at flyta seg eftir útbúgving og taka við tær útreiðslurnar, tað kostar at flyta seg eftir útbúgvingini – hetta er jú ein íløga í egna framtíð, starvsmøguleikar og inntjening. Ikki minst, so fylgja oftani við nýggjar upplivingar, tá farið verður undir útbúgving á øðrum stað, antin tað er uttanlands, í Havn ella í Suðuroynni.
Heilsuskúlin er í Suðuroynni, so lesandi norðanfjørðs noyðast um Suðuroyarfjørð. Farleiðin um Suðuroyarfjørð verður røkt av Smyrli. Smyril siglur millum Havnina og Suðuroynna 2-3 ferðir hvønn dag. Tað tekur smáar 2 tímar at sigla um Suðuroyarfjørð og fyri lesandi er ferðin ókeypis.
Útbúgvingin til heilsuhjálpara á Heilsuskúla Føroya tekur umleið 15 mánaðir frá byrjan til enda. Íroknað hesum eru umleið 6 mánaðir starvslæra, har lesandi kunnu fara í starvslæru í nærumhvørvinum í Havn, Eysturoynni, Vágum ella Klaksvík – ella í Suðuroynni. Verða feriurnar drignar frá, so er effektiva undirvísingartíðin har tú má er í skúla á Heilsuskúlanum í Suðuroynni umleið 8 mánaðir – 8 mánaðir, sum eru spaddir yvir eitt 15 mánaða tíðarskeið.
Hetta er tað, sum Bergun Kass, av onkrari óskiljandi orsøk, metir verða ein av stóru útbúgvingar katastrofunum í Føroyum. Skil tað, hvør skilja vil !
Dennis Holm, borgarstjóri
Vágs kommuna


text:
Bráfeingis viðgerð kann fást hvønn vanligan arbeiðsdag. Hetta er galdandi fyri patientar sum ganga regluliga á Tannstovuni. Ringjast kann á 422422. Rátt verður til at ringja so tíðliga um morgunin sum tilber fyri at fáa tíð sama dag. Aðrir patientar kunnu ringja um bráðfeingis viðgerð og verða tíðir givnar har pláss er fyri tí.
VIKUSKIFTI OG HALGIDAGAR
Ein vaktarskipan er sett í lag fyri allar patientar um vikuskifti og halgidagar. Ringjast kann á 314544 har nærri boð verður givin.
Hendan skipan virkar soleiðis:
Vakthavandi tannlækni svarar millum kl. 10.00 og 11.00
- Trýst 1 um tú ert eystanfyri Norðskálatunnilin (norðureftir)
- Trýst 2 um tú ert vestanfyri Norðskálatunnilin (suðureftir)
Vaktgjaldið er kr. 690,- umframt viðgerð


text:
Í dag er nógvur fótbóltur á skránni, bæði í Føroyum, Danmark og Onglandi og tú kanst síggja nógvar av hesum dystunum beinleiðis í Maverick Barr frá klokkan 14:30.
Her skráin fyri í dag:
Kl. 14:00 Chelsea – Watford
Kl. 14:00 Huddersfield – Manchester United
Kl. 15:00 AB – KÍ
Kl. 15:00 FC Keypmannahavn – Brøndby IF
Kl. 16:30 Arsenal – Brighton
So tað verður spennandi at síggja hvør ferð at vinna, tí nógvir av hesum dystunum er avgerandi, eitt nú tann í Danmark og vinnur FCK, so eru teir Danmarksmeistarar.
Koyr á KÍ
SáH